هیچ پزیشكێكی ژنان و منداڵبون لە شنگال نییە\nهیچ پزیشكێكی ژنان و منداڵبون لە قەزای شنگال نییە، نەخۆشخانەی گشتی نۆژەننەكراوەتەوە و لە تەواوی قەزاكە تەنیا سێ پزیشكی گشتیی و ئەمبوڵانسێك هەیە، لەكاتێكدا نزیكەی 30 هەزار كەس لە ئێستادا لە ناوەندی قەزاكە نیشتەجێن.\n"لە شنگال سه‌ر‌دانی نەخۆشخانە ده‌که‌ین دەڵێن پزیشک نەهاتووە و ده‌بێت چه‌ند کاتژمێرێک چاوه‌ڕێ بکه‌ین، چونكە لە دەرەوەی شنگال دێن، دەبێت بۆ هەموو پشكنینێك بچینە دەرەوەی شنگال و بۆ دەرمانیش بە هەمان شێوە"، سەعید قاسم وایوت.\nئەوەش لەكاتێكدایە خەڵكی شنگال باری داراییان باش نییە و لە 3ی ئابی 2014ەوە ئاوارەی كەمپەكان بون و ماڵەكانیان خاپور بوو.\nسەعید وتی "ئەگەر من بتوانم كچەكەم ببەمە دهۆك بۆ چارەسەر، خەڵكی تر ناتوانێت"، بۆیە داوایكرد حكومەتی عیراق هاوكاریی شنگال و ئەو پارێزگایانە بكات كە داعش هێرشیكردنەسەر و ئێستا خەڵكەكەی وردە وردە دەگەڕێنەوە.\nنەخۆشخانەی گشتی شنگال تەنیا سێ پزیشكی پسپۆڕی هەیە، ئەوانیش ماڵەكانیان لە دەرەوەی قەزاكەیە، هەروەها هیچ پزیشكێكی ژنان و منداڵبونی لێ نییە و تەنیا یەك ئەمبوڵانسیشی هەیە.\nسه‌باح سه‌یدو، جێگری به‌ڕێوەبه‌ری ته‌ندروستی شنگال به (که‌رکوک ناو )ی وت "له‌کاتی هێرشی داعش نەخۆشخانەی گشتی بە تەواوی وێران بوو و نۆژەننەكراوەتەوە، ئێستا لە بینایەكی ترداین كە بۆ نەخۆشخانە نابێت".\n"نەبونی پزیشك بۆ هەندێك نەخۆشیی و نەشتەرگەری كێشەی سەرەكییە، حاڵەتەكانی منداڵبون دەبێت بچێتە دەرەوەی شنگال ئەمە بارگرانییە بۆ خەڵك"، سەباح وایوت.\nئیدارەی شنگال وەك خۆیان دەڵێن دەیان جار داواكارییەكانیان بۆ ئیدارەی نەینەوا بەرزكردۆتەوە، بەڵام وەڵامیان نەبووە. تەنیا كێشەی دەرمان تاڕادەیەك چارەسەركراوە، هەر بە وتەی سەباح.\nوتیشی "یه‌ک ئه‌مبوڵانسمان هه‌یه، لەكاتێكدا بەپێی ستانداردی جیهانی پێویستمان بە پێنج ئەمبوڵانسە".\nناوەندی قەزاكە لە خۆرئاوای موسڵ، نزیكەی 30 هەزار كەس لێی نیشتەجێیە و لێپرسراوانی تەندروستیش دەڵێن، ئەو ژمارەیە پێویستی بە پزیشك، دەرمان و پێداویستی زیاتر هەیە.


ماکس ڤەیبەر و پێشمەرگە\nسه‌ردار عه‌زیز 25/09/2019 500 جار خوێنراوەتەوە\nلە میانەی گفتوگۆم لە گەڵ خانەیەکی بیری ئەوروپی دەربارەی پرسی ئەوەی ئایا عێراق دەتوانێت ببێتە خاوەن یەک سوپا، کۆمەڵێک پرسی جیاواز هاتە ئاراوە کە زۆرێکیان رەهەندی تیوری و کەلتوری و مێژویی هەیە.\nکاتێک بیر لە بوارێکی وەک سوپا دەکەینەوە، ئەوا بیر لە ڕێکخستنی هێز دەکەینەوە لە دەستی دەوڵەتدا. ئەمە بنەمای پێناسە بەناوبانگەکەی بیرمەندی ئەڵمانی ماکس ڤیبەرە بۆ دەوڵەت. لای ڤێبەر دەوڵەت بریتیە لە مۆنۆپۆل یان قۆرغکردنی بەکاربردنی یاسایی هێز. ئەم پێناسەیە، لە هەناویدا کۆمەڵێک تێزی گەورە هەڵدەگرێت. یەکەم، لە هەناو یان لە ناو هەمو وڵاتێکدا دەبێت یەک هێز هەبێت، ئەو هێزە دەبێت بە یاسا بەکاربێت و تەنها دەوڵەتیش مافی ئەوەی هەیە کە بە شێوەیەکی یاسایی هێز یان توندوتیژی بەکاربهێنێت.\nوەک دەبینین یەک یان تەنهایەتی کرۆکی تێزەکەیە. ئەگەر هاتو هێزێکی زیاتر هەبو، دەوڵەت دەسەڵاتی بە سەردا نەشکا، یان دەوڵەت لە دوو هێز زیاتری هەبو، ئەوا دەوڵەتەکە وەک شکستخواردو یان لاواز دادەنرێت، بە دیدی ماکس ڤەیبەر.\nئەم پارادایمە هێندە چەسپیوە کە ناتوانین وەک دیدێک یان زادەی کەلتورێک تەماشای بکەین بەڵکو وەهای دەبینین کە ڕاستییەکە.\nلە بەرامبەر ئەمەدا دیدێک یان تێزێکی تر لە هەڵکشاندایە ئەویش تێزی هایبرد، دوو- ڕەگ یان هەجینە.\nتێزی دوو رەگ، تێزێکی ئاڵۆزە و لە بواری جیاوازدا بە شێوازی جیاواز بەکاردێت. بۆ نمونە لە گەرمیان هەمیشە گوێت لەوە دەبێت کە دەڵێن تولەی دوو رەگ، کە یانی تولەی هەجین. یان لە هەندێک باردا هایبریدتی بەکاردێت بۆ لەیەکدانی دوو بون، لە پێناو بەرهەمهێنانی بونێکی تر وەک لە ئێستردا دەیبینین. بە هەمانشێوە لە دار و درەختدا بەکاردێت کە پێی دەوترێت موتوربە.\nلە بواری زانستی کۆمەڵایەتی چەمکی هایبرید بە زۆر شێواز بەکارهاتوە، وەک جۆرێک لە دانیپیانانی جیاوازبونی کۆمەڵگاکانی باشور و بەڕۆژئاوایی نەبونیان. ئەمە بە زەقی لە ڕاپۆرتی بانکی جیهانی ساڵی ٢٠١١دا دەردەکەوێت، کە داوای ئەوە دەکات کە دەبێت پێوەری جیاواز بەکاربهێنرێت بۆ کۆمەڵگا گەشەکردوەکان.\nلای هەندێک ئەم چەمکە وەک جۆرێک لە بەرگری دەبینرێت، بەتایبەتی لای کەسێکی وەک هۆمی بابا. بە دیدی ئەو هایبرید بەمانای ئەوەدەێت کە کەلتورەکانی باشور، لێرەدا مەبەستم باشوری گۆی زەویە، دەستبەرداری هەمو بەها و کەلتورەکانیان نابن، بەڵکو هەندێک وەردەگرن و هەندێک دەپارێزن، و تێکەڵیان دەکەن. ئەمە بە ڕونی لە بانگەشەی ئیسلامیەکاندا دەبینیت کە داوای ئەوە دەکەن، باشەکانی ڕۆژئاوا وەربگیرێت و خراپەکانی بە دیدی ئەوان، ڕەفز بکرێتەوە.\nسەرباری ئەم هەمو پاشخانە، بەکاربردنی چەمکی هایبرید یان هەجین یان جوتەیی، لە بواری دەوڵەتداری و ئاسایش و هێز و سوپادا جیاوازە.\nرژێمەکانی ڕۆژهەڵاتی ناوەڕاست و باشوری گۆی زەوی زۆر جار لە ئەنجامی لاوازییان، یان زۆرجار لە ئەنجامی ستراتیژی پاراستنیان سیستەمێکی هەجین یان جوتەیی لە بونیادنانی هێز دەهێننە ئاراوە. بۆ نمونە عێراق وەربگرین لە حەرەس قەومیەوە یان پێشتریش هەمیشە جگە لە سوپا هێزی تر هەبوە لە وڵاتدا، جگە لە هێزی سەربازی فەرمی کە زۆرجار هێزی میللی و نافەرمی و خێڵەکین.\nئەم جوتەییە دەوڵەت بەرهەمی دەهێنێت بۆ هاوسەنگی و خۆپاراستن لە کودەتا یان ڕاپەڕین. بەڕای من هۆکاری سەرەکی ئەمە لاوازی دەوڵەتە وەک دەزگایەک و بنەمایەک لە هەناو خەڵکدا.\nئێستا پرسیارەکە ئەوەیە ئایا عێراق دەیەوێت ببێتە خاوەن یەک سوپا، دەتوانێت ببێتە خاوەن یەک سوپا، یان بە سروشتی بێتوانایە لەوەی بە پێناسەکەی ماکس ڤەیبەر مۆنۆپۆلی توندوتیژی یان هێز بکات؟؟ ئەمریکاییەکان بەم دیدەی ماکس ڤەیبەرەوە هاتن، ٢٠ بلیون دۆلارییان سەرفکرد، داعش لە چەند ڕۆژێکێکدا بۆی کردن بە سفر.\nبێگومان ئەگەر یەکبون نەبێت ئەوا کارایی بونی نابێت. بەو مانایە کاتێک زیاتر لە هێزێک هەیە ئەوا هیچ هێزێک کارا نیە. کاتێک هێز کارا نیە ئەوا بارە بە سەر کۆمەڵگاوە. چونکە توانای پاراستنی کۆمەڵگای نیە. بەڵام ئایا کورد دەتوانێت بە سەر ئەم گرێییەدا زاڵ بێت.\nتوانای یەکخستنی ئێمە، ئاستی حوکمداریمان بەرزدەکاتەوە بۆ ئاستێکی باڵاتر لە ئەوانیتر لە ناوچەکەدا. ئەمە سەرمایەیەکی دەگمەنی دیپلۆماسی دەبێت بۆمان. لە هەمانکاتدا کارایی یان ئەوەی ئەمریکاییەکان پێی دەڵێن ئیفێکتیڤیتی بەرهەم نایەت هەتا ئێمە ئەوە بەرهەم نەهێنین نابینە جێگای باوەڕ و پشتیوانی ڕۆژئاوا و بە تایبەتی ئەمریکا. لە دەستدانی ئەو پشتیوانیە لەم دۆخە گۆڕاوەی جیوپۆلەتیکیەدا، ئەوا ئێمە پەرت پەرت دەکرێین لەم ناوچەیەدا.


كوردستانی – الصفحة 3 – بادينان سات\nسالا نوو یا خواندنێ ل هەرێما کوردستانێ دەستپێکر\nسالا نوو یا خواندنێ ل هەرێما کوردستانێ دەستپێکر و زەنگا سالا نوو یا خواندنێ هاتە لێدان، رێڤەبەرێ پەروەردا دهۆکێ ژى داخواز، کر پێداچوون ب پاشکەفتێ مووچەی بهێتەکرن. ئەڤرۆ سالا نوو یا خواندنێ ل هەرێما کورد...\nئەڤرۆ ٢ی تشرینا ئێکەما ٢٠١٧ێ، بهایێ دراڤی د بازارێن هەرێمێدا ب ڤی ئاوایێ ل خوارێ نە: ١٠٠ دۆلار ب ١٢٧هزار و ١٠٠ دینارانە. ١٠٠ یۆرۆ ب ١٤٨هزار دینارانە. ١٠٠ پاوەن ب ١٦٧ هزار دینارانە. ١٠٠لیرەیێ...\nپەڕلەمانێ کوردستانێ بڕیارێن بەغدا یێن دژی ھەرێمێ رەت کرن\nپەڕلەمانێ کوردستانێ د نویترین کۆمبوونا خۆ دا بڕیارێن بەغدا یێن دژی ھەرێما کوردستانێ رەت کرن و ب نەدەستووری و نەیاساییی ل قەلەمدان. د وێ کۆمبوونێ دا ھاتە داخواز کرن وەلاتێن ھەڤسوی رێزێ ل ئیرادە و یاسایێن ھەرێما...\nبانکا مەرکەزیا عیراقێ: داخواز دھێتەکرن ھنارتنا دراڤی بو ھەرێمێ ب راوەستیت\nپشتی برێڤەچونا ریفراندوما ھەرێما کوردستانێ، ھەلویستێن حکومەتا ناڤەندی ل دژی ھەرێما کوردستانێ توندتر و دژوارتر دبیت. ل دیف زانیاریێن روژنامەڤانی: ھەژمارەک ژ ئەندامێن لژنا داراییی ژ پەرلەمانێ عیراقێ داخواز دکەن ...\nئارێز عەبداللە: دڤێت ئەم ھەمی بەڕەڤانیێ ژ مافێن گەلێ کورد بکەین\nسەرۆکێ فراکسیۆنا ی ن ک ل پەڕلەمانێ عیراقێ دبێژیت: دڤێت ئەم ھەمی پێکڤە بەڕەڤانیێ ژ مافێن گەلێ کورد بکەین. ئارێز عەبداللە سەرۆکێ فراکسیۆنا ی ن ک د پەڕلەمانێ عیراقێ دا گۆت: دڤێًت ئەم ھەمی ل بەغدا بەڕەڤانیێ ژ مافێ...\nسکرتێرێ پەڕلەمانی دەست ژ کارێ خۆ کێشا\nژ بەر چەند ئەگەرەکان، سکرتێرێ پەڕلەمانێ کوردستانێ دەست ژ پۆستێ خۆ کێشا. ئەڤرۆ سپێدێ فەخرەددین قادر سکرتێرێ پەڕلەمانێ کوردستانێ د کۆنگرەیەکێ رۆژنامەڤانی دا گۆت: دڤێت دڕاست ودروست بین دگەل دەنگدەرێن خۆ و د ماوێ ...\nڕۆماڵا تایبەت ٢٥-٩-٢٠١٧\nhttps://youtu.be/h0vBHSYeDtw ڕۆماڵا تایبەت یا ڕۆژا رێفڕاندۆما سەربوخویا ھەرێما کوردستانێ سەبری سلێڤانەیی ـ چاڤدێرێ سیاسیی رێککەفتی ٢٥-٩-٢٠١٧...


پرۆفیسۆر د.زاهیر له‌تیف كه‌ریم\n6/8/2016 06:01 PM\nپرۆفیسۆر د.زاهیر له‌تیف كه‌ریم: كاتێك سلێمانی له‌ساڵی 1784 بونیادنرا, باپیرانم له قه‌ڵاچوالانه‌وه هاتن بۆ ئه‌م شاره نوێیه. به‌هۆی ئه‌وه‌ی نه‌وه‌ی شێخ موحه‌مه‌دی نۆدێ بوون, زۆربه‌یان خوێنده‌وارو نووسه‌رو زانا بوون. شێخ حه‌سه‌نی گڵه‌زه‌رده‌ی باپیرم كه كوڕی شێخ موحه‌مه‌دی نۆدێیه, جگه سلێمانی, گڵه‌زه‌رده‌ی كرده جێگه‌ی كاره زانستی و نووسینه‌كانی. شێخ حوسه‌ینی قازیش كه ئه‌میش له‌لایه‌كه‌وه باپیرمه‌و له‌لایه‌كی تریشه‌وه كوڕه‌زازای شێخ حه‌سه‌نی گڵه‌زه‌رده‌یه, یه‌كێكبووه له قازییه دادپه‌روه‌ره‌كانی سلێمانی و زانایه‌كی به‌توانای زه‌مه‌نی خۆی بوو. جگه‌له‌مه‌ش شاعیرێكی به‌تواناش بوو به‌ناوی "بیمار".\nئه‌مانه ئه‌وه ده‌گه‌یه‌نن كه بنه‌ماڵه‌كه‌مان هه‌ر له‌سه‌ره‌تاوه به‌خوێندنه‌وه‌و نووسینه‌وه خه‌ریكبوون. به‌ڵام باوكم (1895_1990) به‌هۆی خراپی دۆخ و زه‌مه‌ن و جه‌نگی جیهانی یه‌كه‌م و شۆڕشی مه‌لیك مه‌حمود دژ به ئینگلیزه‌كان نه‌یتوانی درێژه به‌خوێندن بدات و له‌قۆناغێكی دیاریكراوی خوێندندا وه‌ستاوه. به‌ڵام له‌لایه‌كه‌وه بوو به‌جه‌نگاوه‌رێكی بزێوی شێخی نه‌مرو له‌شه‌ڕی ده‌ربه‌ندی بازیان, 1919 به‌خه‌ستی بریندارده‌بێت. له‌لایه‌كی تریشه‌وه ده‌ستی داوه‌ته بازرگانی و یه‌كێكبووه له عه‌لافه به‌ناوبانگه‌كانی شار.\nبرا گه‌وره‌كانیشم كاكه غه‌ریب و مامۆستا عه‌لی له‌تیف كه دوو وه‌رزشكاری دێرینی شار بوون هه‌ر له منداڵیمه‌وه خولیای وه‌رزشیان تێدا دروستكردم. له‌گه‌ڵ خوێندندا وه‌رزشیم ده‌كردو گه‌یشتمه ئاستێكی زۆرباش. دوای ته‌واوكردنی خوێندن له سلێمانی رووم له به‌غدا كردو بووم به خوێندكاری به‌شی زمانی عه‌ره‌بی له كۆلێژی ئه‌ده‌بیات, زانكۆی به‌غدا. ساڵی 1974 له‌گه‌ڵ براكانمدا رۆشتین بۆ شاخ. له‌ساڵی 1977 دا خوێندنم ته‌واوكردو دواتر به‌ره‌و سه‌ربازی. ته‌نها دوو مانگ سه‌ربازیم كردو به بڕیارێكی ئه‌نجومه‌نی سه‌ركردایه‌تی شۆڕشی ئه‌وسای عیراق له‌ئه‌ركی سه‌ربازی به‌خشرام, به‌وپێیه‌ی له‌گه‌ڕاوه‌كان بووم (العائدون). پاش ماوه‌یه‌ك وه‌ك یاریده‌ده‌ری توێژه‌ر له كۆلێژی ئه‌ده‌بیاتی زانكۆی سلێمانی دامه‌زرام. بۆماوه‌ی دوو ساڵ له‌كارو خزمه‌ت، هه‌لی خوێندنم له‌ده‌ره‌وه‌ی وڵات بۆ ره‌خساو له‌سه‌ره‌تای 1982 به‌ره‌و به‌ریتانیا رۆشتم. وه‌ك خوێندكارێكی ماسته‌ر له زانكۆی گلاسكۆ وه‌رگیرام. زۆری نه‌خایاند باڵیۆزخانه‌ی عیراق له به‌ریتانیا كه‌وتنه بیانو گوایه مامه‌ڵه‌كه‌م هه‌ڵه‌ی تێدایه‌و داوای ئه‌وه‌یان كرد كه بگه‌ڕێمه‌وه. یارمه‌تی مامۆستای سه‌رپه‌رشتیارو هاندانی خێزانه‌كه‌م دوو فاكته‌ری ئه‌كتیڤی سه‌ره‌كی بوون كه نه‌گه‌ڕێمه‌وه‌و درێژه به‌خوێندن بده‌م. ئه‌مه جگه له هاندانی به‌شێك له هاوڕێكانم كه خوێندكاری دكتۆرا بوون له‌هه‌مان شار، به‌نموونه‌ی د.دارا جاف و د.كاوس عه‌زیزو د.حه‌مه نه‌جم جاف و د.رێزان حه‌مه ساڵح عه‌نبه‌رو د.گۆران تاڵه‌بانی. هه‌روه‌ها برای هه‌میشه زیندووم د.ته‌های غه‌فوری مه‌لا عه‌لی مه‌ڵكه‌ندی. له‌سه‌ردانێكیشما بۆ له‌نده‌ن بۆلای زاناو بیرمه‌ندی گه‌وره‌ی كورد مامۆستا تۆفیق وه‌هبی به‌گ ئه‌وه‌نده‌ی تر هێزی مانه‌وه‌و درێژه‌پێدانی خوێندنیان لا دروستكردم. به‌هه‌رحاڵ, به‌ڕۆژ خوێندن و به‌شه‌ویش كاركردن, چونكه به‌هۆی شه‌ڕی عیراق- ئێرانه‌وه هاتوچۆو په‌یوه‌ندی له‌نێوان به‌ریتانیاو عیراقدا نه‌مابوو. سه‌رپه‌رشتیاره‌كه‌م ئیشێكی بۆ دۆزیبومه‌وه ته‌نها بۆ ئه‌وه‌ی كرێی خوێندن و بژێوی ژیانی خۆمانی پێ دابینبكه‌ین. خوێندنه‌كه‌م له ماسته‌ره‌وه گۆڕی بۆ دكتۆرا. جارجاره‌ش پیاوانی رژێم ده‌هاتن بۆ زانكۆكه‌م به‌مه‌به‌ستی دیپۆرتكردنه‌وه‌م یان ترساندنم. خوێندن له ساڵی 1985 ته‌واوبوو, به‌ڵام له عیراق رژێم هه‌ڕه‌شه‌ی گرتنیان له‌برایه‌كی گه‌وره‌م كردو منیان ناچاركرد كه بگه‌ڕێمه‌وه بۆ عیراق كه پێشتر نیازی گه‌ڕانه‌وه‌م نه‌بوو. كه گه‌ڕامه‌وه بۆماوه‌ی چوار مانگ گیرامه‌وه به سه‌رباز. دواتر به‌خشرام و بووم به مامۆستا له كۆلێژی ئه‌ده‌بیاتی زانكۆی سه‌ڵاحه‌دین. له ساڵی 1990 به‌وپێه‌ی پله‌ی زانستیم پرۆفیسۆری یاریده‌ده‌ر بوو وه‌ك سه‌رۆك به‌شی عه‌ره‌بی دانرام. له‌هه‌مانكاتیشدا ئه‌ركی وتنه‌وه‌ی به‌شێك له بابه‌ته‌كانی خوێندنی به‌كالۆریۆس و ماسته‌ر له‌هه‌ردوو به‌شی زمانی عه‌ره‌بی و كوردیم گرته‌ئه‌ستۆ. ئه‌مه جگه له‌ئه‌ركی سه‌رپه‌رشتیارو گفتوگۆی چه‌ندین نامه‌ی ماسته‌رو دكتۆرا له‌هه‌ردوو به‌ش. بۆ ماوه‌یه‌كیش سه‌رۆكی لیژنه‌ی خوێندنی باڵاو به‌رزكردنه‌وه‌ی پله‌ی زانستی كۆلێژ بووم. دیارترین سه‌رپه‌رشتیش نامه‌ی ماسته‌ره‌كه‌ی نوری مالیكی بوو كه سه‌رۆكی لیژنه‌ی گفتوگۆ سه‌رۆك كۆماری عیراق د.فوئاد مه‌عسوم بوو.\nله‌ساڵی 1992 و له‌ڕێگه‌و یارمه‌تی هه‌ردوو د.جه‌مال نه‌به‌زو د.حه‌سه‌نی حوسامی له‌گه‌ڵ د.مارف خه‌زنه‌دارو د.موحه‌مه‌د نوری عارف و د.كاوس عه‌زیز هه‌ستاین به كۆمه‌ككردنی زانكۆكانی كوردستان و یارمه‌تی خوێندكاره لێهاتووه هه‌ژاره‌كان له‌ڕووی داراییه‌وه. كاره‌كه به‌شێوه‌یه‌كی زۆرجوان و رێكوپێك بۆماوه‌ی چوار ساڵ به‌ڕێوه‌چوو.\nله‌ساڵی 1994 له‌گه‌ڵ د.مارف خه‌زنه‌دارو د.كه‌مال خۆشناو و د.موحه‌مه‌د نوری عارف و د.كاوس عه‌زیز كۆمه‌ڵه‌ی ئه‌كادیمیانی كوردستانمان دروستكردو جه‌نابی كاك كۆسره‌ت كه سه‌رۆكی ئه‌نجومه‌نی وه‌زیران بوو, پشتگیرییه‌كی ته‌واوی لێكردین. هۆكاری دروستبونه‌كه‌ش ده‌گه‌ڕایه‌وه بۆ شه‌ڕی ناوخۆ كه زانكۆ ته‌واو دابڕابوو له زانست و ئه‌كادیمیا. ئه‌م ئه‌كادیمیایه‌ش به‌مه‌به‌ستی پڕكردنه‌وه‌ی بۆشاییه‌كان دروستبوو. بیرۆكه‌كه‌ش ده‌گه‌ڕایه‌وه بۆ د.كه‌مال خۆشناو. له شه‌ڕی ناوخۆشدا وه‌ك ئه‌ندامی لیژنه‌ی ئاشتی ده‌ستنیشانكرام. رێزو گوێمان زۆر لێگیرا، به‌ڵام به‌داخه‌وه به‌قسه‌مان نه‌كراو رۆژێكیش له گه‌ڕانه‌وه‌مان له هاوینه‌هه‌واری سه‌ڵاحه‌دین بۆ هه‌ولێر له‌مردن رزگارمان بوو.\nله ساڵی 1995 جه‌نابی كاك كۆسره‌ت پێی باشبوو ببم به سه‌رۆكی زانكۆی سلێمانی. به‌ڵام داواكه‌یم ره‌تكرده‌وه به‌هۆی ئه‌وه‌ی له‌خۆم شیاوترم به‌دیده‌كرد. ئه‌وه‌بوو جه‌نابی د.جه‌لال شه‌فیق بوو به سه‌رۆكی زانكۆ. هه‌ر له‌و ساڵه‌دا كرام به‌ڕاگری كۆلێژی زمان. له‌م پۆسته‌دا ماوه‌ی شه‌ش ساڵ مامه‌وه. له‌و ماوه‌یه‌دا به‌شانازییه‌وه كۆمه‌ڵێك ده‌ستكه‌وتی زانستیم بۆ زانكۆ ده‌سته‌به‌ركرد وه‌ك كردنه‌وه‌ی خوێندنی باڵا بۆ كۆلێژه‌كه‌م و زانكۆ.\nلێره‌دا پێویسته باس له پشتگیری د.جه‌لال شه‌فیق بكرێت كه ئه‌وكات 1996 سه‌رۆكی زانكۆ بوو. له‌هه‌مانكاتیشدا گه‌ر یارمه‌تی و پشتگیری د.عیزه‌دین و د.عه‌بدولڕه‌حمانی حاجی مارف نه‌بونایه ئه‌وا كاره‌كه له كۆلێژه‌كه‌ی ئێمه‌دا سه‌ركه‌وتنی به‌ده‌ستنه‌ده‌هێنا, چونكه له‌لایه‌كه‌وه به‌هۆی گه‌مارۆی به‌غدا له‌سه‌ر كوردستان و له‌لایه‌كی تریشه‌وه شه‌ڕی ناوخۆ, په‌یوه‌ندییه‌كان زۆر ئاڵۆز ببوو. هه‌روه‌ها خۆشم به‌دامه‌زرێنه‌ری به‌شی وه‌رزش و دواتر كۆلێژی وه‌رزش ده‌زانم. له‌مه‌شیاندا د.جه‌لال شه‌فیق رۆڵێكی كاریگه‌ری بینی.\nله ساڵی 2000 پله‌ی زانستیم به‌رزكرایه‌وه بۆ پرۆفیسۆر. خاوه‌نی ژماره‌یه‌كی زۆری لێكۆڵینه‌وه‌م له‌بواری ره‌خنه‌ی نوێ و ئه‌ده‌بیاتی هاوچه‌رخ و ئه‌ده‌بی به‌راوردكاری. هه‌روه‌ها خاوه‌نی سێ كتێبی ره‌خنه‌یی چاپكراوم و چه‌ند كتێبێكی تریش له‌ژێر چاپدایه. ئه‌مه جگه له‌نووسینی چه‌ندین وتاری رۆشنبیری و فیكری و ئه‌ده‌بی كه له گۆڤارو رۆژنامه عه‌ره‌بی و كوردییه‌كاندا بڵاوكراونه‌ته‌وه. ئه‌ركی سه‌رپه‌رشتیكردنی زۆرێك له مامۆستایانی هه‌رسێ به‌شی عه‌ره‌بی و كوردی و ئینگلیزیم له‌ئه‌ستۆ گرتووه. له‌هه‌مانكاتیشدا وه‌ك سه‌رۆك لیژنه یان ئه‌ندام, گفتوگۆی چه‌ندین نامه‌ی ماسته‌رو دكتۆرام له زانكۆی سلێمانی و ده‌ره‌وه كردووه.\nله ساڵی 2010 له‌لایه‌ن وه‌زاره‌تی خوێندنی باڵاو تۆێژینه‌وه‌ی زانستی عیراقه‌وه وه‌ك پرۆفیسۆری یه‌كه‌م له‌سه‌ر ئاستی زانكۆی سلێمانی و زانكۆكانی كوردستان هه‌ڵًبژێردرام و بۆ ئه‌و مه‌به‌سته‌ش بانگهێشتی خودی وه‌زیرو وه‌زاره‌ته‌كه‌ی كرام و خه‌ڵاتێكی شایسته‌شیان پێبه‌خشیم له‌گه‌ڵ ده‌ركردنی سوپاسنامه‌یه‌ك كه به‌داخه‌وه زانكۆی سلێمانی و وه‌زاره‌تی خۆێندنی باڵای هه‌رێم ته‌واو دووره‌په‌رێز وه‌ستان و سوپاسنامه‌كه‌یان پێنه‌به‌خشیم.\nئێستاش ته‌نها سه‌رقاڵی وانه‌وتنه‌وه‌و نووسینی لێكۆڵینه‌وه‌و وتارم.\nله ساڵی 1981 خێزانم پێكهێناوه‌و خاوه‌نی دوو كوڕو كچێكم. هیوادارم زانكۆ له‌ئاستێكی به‌رزدا ببینرێت و سوود له خاوه‌ن ئه‌زموونه‌كان وه‌ربگرێت.


گۆڕانكاری لە وەرگرتنی پارەی ئاودا دەكرێت\nشوان بەرزنجی 12/02/2019 - 08:32 بڵاوکراوەتەوە لە ئابووری/كوردستان\nئەگەرچی چەند جارێك بڕیار بوو كرێی ئاوی ماڵان لە رێی ئەو پێوەرە بێت، كە بەستراوە، بەڵام جارێكی تر گۆڕانكاری لە وەرگرتنی پارەی ئاودا دەكرێت.\nسەرچاوەیەكی ئاگادار بە (باس)ی راگەیاند، وەرگرتنی كرێی ئاوی ماڵان لە رێگە سیستەمی پێوەر دواخراوە و دووبارە بە سیستەمی كۆن پارە لە ماڵان وەردەگیرێت.\nئێستا بەپێی سیستەمی كۆن، بەپێی رووبەری خانوو پارەی ئاو وەردەگیرێت، بۆ خانووی 100 مەتری 5 هەزار دینار و بۆ خانووی 200 مەتری 10 هەزار دینار وەردەگیرێت.\nبەشێك لە كارمەندانی فەرمانگەی ئاو بە هاووڵاتییانیان راگەیاندووە، وەرگرتنی پارەی ئاو گۆڕانكاریی بەسەردا هاتووە و وەكوو خۆی لێ كراوەتەوە.\nبەیار تەقیەدین، بەڕێوەبەری ئاوی هەولێر بە (باس)ی راگەیاند، هەڵەتێگەیشتنێك هەیە لە مەسەلەی كۆكردنەوەی داهاتی ئاو، گوتی: "بەشێك لە كارمەندەكانمان بە هاووڵاتییانیان گوتووە، كار بە پێوەری ئاو ناكرێت، راستییەكەی هەڵە تێگەیشتن هەیە، ئێمە روونكردنەوەمان بە كارمەندان داوە، كە بەم جۆرە نییە".\nروونیشی كردەوە، كارمەندانی كۆكردنەوەی داهات لە 1ی 9ی 2018وە پارە وەردەگرن، گوتیشی: "ئێستا كارمەندان داهاتی مانگی 9 و 10ی ساڵی 2018 وەردەگرن، بۆ مانگی 3 و 4 پارەی مانگی 11 و 12ی ساڵی رابردوو بە سیستەمی كۆن وەردەگرن، كە بۆ 100 مەتر 5 هەزار دینار وەردەگیرێت".\nبەرپرسەكەی ئاو جەختی كردەوە، كاركردن بۆ وەرگرتنی پارەی ئاو بە سیستەمی پێوەر لە 1ی 1ی 2018وە دەست پێ دەكات، گوتیشی: "لە 1ی 1ی 2019وە پارەی ئاو وەردەگیرێت، واتا لەو رۆژەوە ئەژمار دەكرێت و ئەوەی پێشووتر ئەژمار ناكرێت، رەنگە لە مانگی 4وە پارەكە وەربگیرێت".\nئاشكراشی كرد، بۆ وەرگرتنی پارەی ئاو بەپێی سیستەمی پێوەر بە 5 جۆر دەخوێندرێتەوە: "50 دینارە،250 دینارە، 400 دینارە، 600 دینارە، هەزار دینارە".\nروونكردنەوەی زیاتری لەسەر ئەو جۆرانە دا و گوتی: "تاوەكوو 5 مەتر سێجا 50 دینار ئەژمار دەكرێت، بگاتە 15 مەتر بە 250 دینار ئەژمار دەكرێت، تاوەكوو بەكارهێنان زیاتر بێت، خەرجییەكە زیاد دەبێت".\nهەروەها یەک مەتر سێ جا بۆ دامودەزگا حکوومییەکان بە 500 دینار و کەرتی نیمچە حکوومی بە 750دینار، کەرتی بازرگانی و پیشەسازی و وەبەرهێنان و گەشتیاری بۆ یەک مەتر سێ جا هەزار دینار، بۆ شوشتنگە بڕی 2 هەزار دینار وەردەگیرێ.\nشارۆچکەیەکی کوردستان بەنداوی هەیە و خەڵکەکەی بێ ئاون\nدەریاچەیەکی کوردستان بۆ یەکەمجار پڕ ئاو دەبێت


Diplomatic Magazine | وریا حەمەتاهیر\nهۆکارەکانی پشتگیری دۆناڵد ترامپ لە بن سەلمان چین؟\nبۆچی کەتنی کوشتنی رۆژنامەنووس خاشقچی لەناو کۆنسوڵخانەی وڵاتەکەی لە ئیستانبوڵ، نەبووە هۆی دوورخستنەوەی محەمەد بن سەلمان شازادەی جێنشینی سعودییە، لەدەسەڵات، یان پەراوێزخستنی لە سەر شانۆی نێودەوڵەتی؟ لەگەڵمان بن بۆ شیکردنەوەی هۆکارەکانی پشت ڕاگرتنی بن سەلمان، لەبەرامبەر ئه‌و فشارانەی له سەری هه‌ن.\nکێ بۆشایی ئەمەریکییەکان لە ڕۆژئاوا پڕدەکاتەوە ؟\nنزیکەی هەفتەیەک دەبوو، مارک پامپیۆ وەزیری دەرەوە، جەیمس ماتیس وەزیری بەرگری و جۆن بۆڵتۆن راوێژکاری ئاسایشی نیشتیمانی، هۆشدارییان دەدا بە سەرۆک لەبارەی هەڕەشەکانی تورکیاوە، پێیان وتبوو مل بۆ فشارەکانی ئەردۆگان نەدات. بە کەمێک دەستکەوت، لەوانە: مانەوەی تورکیا لە هەندێ ناوچەی سنووری ڕازیبکات.\nیاسادانەرانی عێراقی دەڵێن سەرۆکی ئەمریکا سەروەری عێراقی پێشێلکردووە\nسەرکردە سیاسی و سەربازییەکانی عێراق، سەردانە چاوەڕواننەکراوەکەی ترامپ بۆ بەسەرکردنەوەی هێزە سەربازییەکانی لەم وڵاتە، ئیدانە دەکەن و دەڵێن سەروەری عێراقی بەزاندووە. کۆبوونەوەی عەبدولمەهدی لەگەڵ ترامپیشی هەڵوەشاندووەتەوە بەهۆی ڕێکنەکەوتن لەسەر شوێنی کۆبوونەوەکە.\nکوبا؛ هیوا و خەونی نوێ لە دووڕیانی ڕیفۆرم و مانەوەدا\nدوێنێ کوبا یادی ٦٠ ساڵەی شۆڕشی گێڕا، لەگەرمەی قەیرانی ئابووری‌و ریفۆرمی سیاسیدا، بۆ یەکەمجار بەبێ یەکێک لە فیگورەکانی شۆڕش لەسەر لوتکەی دەسەڵات.\nساڵی ئاڵتونی بۆ ملیاردلێرەکان\nتەنها دوو هەزار کەس جیهاندا، هەریەکەو رۆژانە دوو ملیاردو نیو دۆلار قازانجیان کردووە، لەکاتێکدا سێ ملیارد و نیو کەس بەیەکەوە، تەنها کەمێک زیاتر لە ٤٠٠ هەزار دۆلاریان دەستکەوتووە لەرۆژێکدا.\nله ڤەنزەویلا؛ چی ڕوودەدا؟\nدوای ئەوەی ١٠ی ئەم مانگە نیکۆلاس مادورۆ سوێندی یاسایی دەستبەکاربوونی لەبەردەم دادگای باڵای وڵاتدا خوارد، لەبری پەرلەمان، رێک بە پێچەوانەی دەستوورەوە. سەرۆکی پەرلەمان هۆیەکی یاسایی دۆزییەوە بۆ ئەوەی ناشەرعیبوونی مادورۆ رابگەیەنێت، هەروەها ٢٣ى مانگ خۆیشی وەک سەرۆکی کاتی وڵات ناساند.\nیەکێتی ئەوروپا لە خەونی دەوڵەتێکی یەکگرتووەوە بەرەو ئیفلیجبوون\nهەفتەی پێشوو فەرەنسا باڵیۆزی وڵاتەکەی بانگکردەوە، وەک ناڕەزایەتی لەبەرامبەر دەستێوەردانی " لوجی دی مایۆ" سەرۆکی پارتی بزوتنەوەی پێنج ئەستێرە، کەهاوکات وەزیری گەشەپێدانی ئابوری جێگری سەرۆک وەزیرانە، ئەوەش یەکەمجارە فەرەنسا باڵیۆزێکی لەوڵاتێکی یەکێتی ئەوروپا بانگدەکاتەوە.\nئایا ناتانیاهۆ دەیباتەوەو دەبێتەوە بە سەرۆکوەزیران؟\nئەمڕۆ، ئیسرائیلییەکان ١٢٠ نوێنەر بۆ کنێسێت هەڵدەبژێرن و لەوێشەوە سەرۆکوەزیرانی داهاتوو. بەپێی راپرسییەکان شانسی هەریەک لە بنیامین ناتانیاهۆی سەرۆکوەزیرانی ئێستا و بێنی گانتز سەرۆکی پێشووی ئەرکانی سوپا، وەکویەکە.\nدەمیرتاش لە زیندانەوە دەبێتە ئەستێرەیەکی درەوشاوەی ئەدەب


(مام سام.. کاک ئەمەریکا) وانابێت، گوێمان لێبگرن\nبە سوپاسەوە زۆرتان هاوکاری کردین لە زۆر بواردا، دەبوایە پێمان بزانیایەو بەقسەمان بکردنایە لە مەسەلەی ڕیفراندۆم، نامەکەی بەڕێز تیلەرسۆن پشت و پەنایەکی گەورە بو بۆمان، بەڵام جێی خۆی نەگرت… ئێستاش دەتوانن هاوکارمان بن بەڵام چی بکەین ئێمە ئێستا لە (خەیمەی سه‌فوان) ی دوداین.\nئێوەش دەتانەوێت ئەو خەیمەیە بەردەوام بێت‌و بەوەی ئەو دوانەیە (کاک نێچیروان و کاک قوباد) کە بەشێکی گەورەی شکستەکانمان بون، داوامان لێ دەکەن هەمو پشتگیری‌یان بین.\nئەمریکا لە شوێنێکدا پێمان دەڵێت: گەورەترین شوێنی بە قاچاح بردنی نەوت و سپی کردنەوەی پارە ئەم ناوچەیەی ئێمەیە، ئەمە کێ لێی بەرپرسیارە؟.\nهەمو بەرپرسیارێتی شکست و ماڵوێرانی و نابوت بونی بازاڕ و خەڵک تەنها کاک مه‌سعود نییە، بەڵکو بەشی هەرە زۆری شکستەکە دەکەوێتە ئەستۆی هەردو حیزبەکە و لەسەری هەڕەمەکەشدا کاک نێچیروان و قوباد تاڵەبانییە.\nلە وتارێکمدا پێش ریفراندۆم بە دو مانگ وتم “نا بۆ ریفراندۆم، بەڵێ بۆ روخاندنی حکومەت”… مەبەستم لەو وتارە خراپی زۆری حکومەت بو.\nدەبێت ئەمەریکا وەڵامی ئەم پرسیارانە بداتەوە ئەوسا داوامان لێ بکات پشتگیری ئەم حکومەتە ناشرینە بکەین، کێ هەرێمی بەم دەردە برد؟ بێگومان سیاسەتی نەوتی هەرێم و چاوچنۆکی بەرپرسەکان.\nسیاسەتی نەوت و (سەربەخۆیی پارە)!! نەک ئابوری، ئەمەی دروست کردوە… هەڵە دوای هەڵە… شکست دوای شکست تا هیچ نەما، تەنها هانا بۆ ریفراندۆم و شکستی گەورە .\nکێ بازاڕی وا نابوت کرد، کاک مسعود یان حکومەت و وەزیری نەوت؟.\nکێ خەڵکی بێ موچە کرد؟ ئەم سیاسەتە گێلانەیە! کێ نەیتوانی هیچ چاکسازیەک بکات… ئەم دو پیاوەی کە هەر هی دەوڵەت داری نین!\nنەک خەڵک و حیزبەکانی تر، بەڵکو (80٪)ی هەردو حیزبەکەتان قێز لە ئیداره‌دانتان ده‌کاته‌وه.\n(حکومەتی هەرێم) لە سایەی خەیمەکەی ئێوەدا هیچ نەما مانای خۆی هەبێت .\nمن دڵنیام ئەمەریکا هەمو ئەمانە دەزانێت بە وردەکاری و ژمارەوە.. ئەوەش دەزانێت ئەم حکومەتە بەم دو پیاوە شکست خواردو و شکاوە هەڵناسێتەوە.. بەڵام بۆ ئەمە دەکات.؟ من گومانێکم لا دروست بوە بەوەی، ئەمەریکا زۆرترین هاوکاری و پشتگیری عیراق دەکات بەرامبەر بە کورد، بۆیە ئەمانە بەم شکاوی و شکستەوە هەر بە بچوکی دەهێڵێتەوەو واش دەکات بەردەوام لە خەیمەی سه‌فوان‌دا بن‌و عیراقیش براوەی گەورە دەبێت، کوردستانیش فیدرالییەتەکەی بکەوێتە مەترسییەوە.\nئەمەریکا دەبێت بە سیاسیەت و هەڵوێستى خۆیدا بچێتەوە بەرامبەر بەم دو پیاوە چونکە بۆ خۆشی جوان نی‌یە پشتگیری حکومەتێکی گەندەڵ و بێ مروەت و شکاو و شکست خواردو بکات و چەندەها جاریش ئەمەریکا لە چەند وێستگەیەکدا کەوتۆتە هەڵەوە .\nهەردو ئەو بەڕێزەش جوانتر وایە خۆیان وەکو کاک مسعود بکەن، ویژدانیان بکەنە دادگا و دادگایی خۆیان بکەن، بەڵام ئەوەی جێی داخە ئیفلاسی ویژدان تا سەر ئێسک رۆچوە.


کوردایەتی‌کردنی بێ‌ژانەسەر – کوردستان و کورد\nڕووم لە خودی جەنابتە. تۆ کە ئەم ڕۆژنامەیەت گرتووەتە دەست و یان لە سەر شاشە لە ئینترنێت لێی ورد دەبیەوە و دەیخوێنیەوە. بە تۆ دەڵێم مەکە کەسم مەکە. مەکە دادە مەکە، مەکە کاکە مەکە. ئاخر بۆ ئاوا دەکەی؟ بۆ خۆت تووشی مەترسی دەکەی؟ بۆ خۆت تووشی تیرۆرکردن و تۆپ‌باران و مووشەک‌باران دەکەی؟ بۆ مەگەر نازانی شێوازی زۆر ئاسان و بێ‌مەترسیی کوردایەتی‌کردن هەیە؟ باشە ئەدی بۆچی ڕووت کردووەتە ئەم کارە مەترسیدارە؟\nڕووی قسەم لە کوردانی ڕۆژهەڵاتە. کوردانی ڕۆژهەڵاتی کوردستان دەڵێم. ئەوانەی لە ڕیزی حیزبی سیاسی و ڕێکخراوی مەدەنی‌دا چالاکن.\nبۆچی وا دەکەن کەسی من بۆ؟ بۆچی خۆتان تووشی ئەم عەزاب و دەردەسەری و کوێرەوەرییە دەکەن؟ ئاخر بە ئێوە چی لێرە ناهێڵن کوردان بە ئازادی حیزبی سیاسییان هەبێ؟ بە ئێوە چی کارخانە و کارگە لە کوردستان دروست ناکەن؟ بە ئێوە چی خەڵکی کوردستان بۆ کار و بەڕێوەچوون دەڕۆنە کوورەخانە و خشت‌بڕین؟ بە ئێوە چی خەڵک لەسەر ئەم زەوی و زار و باخ‌وڕەزانە دەکەونە سەر مین و دەمرن یان قاچیان لێ‌دەبێتەوە. بە ئێوە چی بەڕیوەبەری ئیدارەی شار و پارێزگاکانی کوردستان لە شیراز یان لە ئیسفەهانەوە دەهێنن؟ بە ئێوە چی بەڕێوەبەرانی هێزی ئەمنی و ئاسایش خەڵکی تەبرێزن؟ ئەوە نییە کاتێک ئیسفەهانییان دەڵێن “ئیسفەهان نیوەی جیهان”، تەورێزی وڵامیان دەدەنەوە و دەڵێن “بە مەرجێک تەورێز نەبێت؟” هەر بەڕاست بەئێوە چی چەکدارانی هێزی ئینتیزامی لە مەشهەد و شیراز و یەزدەوە دێن و لە داڵاهۆ و ئاربابا و شاهۆ و قەندیل و کێلەشین و خواکورک تەقە لە کۆڵبەران دەکەن؟\nبە وردی دەگەڵ تۆمە، تۆ کە ئەم دێڕانە دەخوێنیەوە. ئەگەر ڕاست دەکەی و حەزت لە کوردایەتییە، بڕۆ لە سەر دەستی شێخ موحسینی ڕەزایی تۆبە بکە و لە نوێوە دەست بە خەبات و کوردایەتی بکە. کوردایەتییەک نە لە سەری دەربەدەر دەبی و نە بەهۆیەوە تۆپ‌باران و مووشەک‌باران دەکرێی و نە دەبێتە هۆی کوشتنت لە پەنا و پەسیوان. شێخ موحسین ئێستا کە لە بەرەبەری هەڵبژاردنێکی دیکەی سەرۆک‌کۆماری‌دایە و دیسان دەیەوێ وەک سێ‌چوار هەڵبژاردنی پێشوو بچێتە ڕیزی بەربژێران و ئەگەر دەنگی نەهێنایەوە پاشەوپاش بکشێتەوە و “قوون بداتەوە” سەر کورسیلەی بەڕێوەبەرایەتیی کۆمەڵەی دەستنیشان‌کردنی بەرژەوەندییەکانی کۆماری ئیسلامی. باشە بە تۆ چی ساڵانی بەرێ دەنگی نەهێناوەتەوە؟ با نەیهێنێتەوە. بە تۆچی شێخ موحسین دەڵێ لە بواری ئەمنییەوە قوونمان ئاوەڵایە؟ بە تۆ چی کاک شێخ موحسین دەڵێت ڕاستە ئیسرائیل بە هەزاران بەڵگەی نهێنیی سەبارەت بە چالاکیی ئەتۆمیی ئێران دزیوە؟ بە تۆ چی شێخ موحسین بابەت و نووسینی خەباتێگڕانی کوردی “ژانەسەرنەخواز” لە ماڵپەڕە “ناک” و “تاب”ـەکانی بڵاو دەکاتەوە؟\nئەتۆ کاڵەک خۆری یان بێستان‌ڕن؟ مەگەر ناتەوێ بێ‌دردیسەر کوردایەتی بکەی؟ ناتەوێ شانان هەڵتەکێنی و بڵێی کەس لە تۆ کوردتر نییە؟ ناتەوێ لە تیرۆر و ترس و تۆقاندن دوور بی؟ ئەگەر ئەمانە دەزانی بۆچی کەمێک لە ئامانجی سەرەکیی شۆڕشی ئیسلامیی ئێران ورد نابیەوە. بۆچی مەگەر نازانی هەناردەکردنی شۆڕش یان وەک فارسان دەڵێن “صدور انقلاب” ئامانجی سەرەکیی دەسەڵاتی ئێرانی دوای ڕووخانی دەستەڵاتی پاشایەتییە؟ بۆچی شۆڕشی ئیسلامی بۆ پارچەکانی دیکە کوردستان نانێری کە هاوزمانی تۆن بە بەردێک چەند کێلان ناشکێنی؟ کورد ناڵێ “بە بەردێك چەند چێشکە بکووژی”. چونکە کێل شکاندن لە چێشکە‌کوشتن باشترە. تۆ پاش شکاندنی کێلی نووسەران و ئەدیبان و هونەرمەندانی نێژراوی بەهەشتی زەهرای تاران و وردوخاش‌کردنی گۆڕستانی نووسەران و هونەرمەندانی گڵکوی بوداق‌سوڵتانی مەهابادیش نەتزانی کێل‌شکاندن لە چۆلەکە کوشتن باشترە؟\nتۆ ئەگەر حەزت لە کوردایەتییە دەتوانی بە بردنی شۆڕشی ئیسلامی بۆ پارچەکانی دیکەی کوردستان لانیكەمەکەی بەم ئامانجانەی خوارەوە بگەی:\n١- تاریفی خەباتی کوردانی پارچەکانی دیکە بە تابیەت هی تورکیە و سووریە یان وەک ئێوە دەڵێن هی باکوور و ڕۆژئاوا دەکەی و بەرچێڵەت بە شانازی‌کردن بە کوردایەتیەوە فوو دەدەی و فەخری کوردایەتی بە ئەملاوئەولا دەفرۆشییەوە.\n٢- لە ماڵی خۆت دادەنیشی. یان مووچەیەکی باش بەم خەباتە وەردەگری و یان دەرفەتی باشت بۆ دۆزینەوەی کار و کاسبی دەست دەکەوێ.\n٣- لە بەرانبەر مەترسیی ئەشکەنجە و تیرۆر و تۆپباران‌دا بە تەواوی بیمە دەکرێی.\nتێبینیی یەکەم: ئەوەی سەبارەت بە باشووری کوردستان یان هەرێمی کوردستان دەیڵێی یان دەینووسی، پیویستە ناوی “هەرێمی کوردستان” لە وشەی “عێراق” دانەبڕێ و بنوووسی هەرێمی کوردستانی عێراق و ئەگەر “هەرێم”ـەکەی پێوەنەنێی باشتریش.\nتێبینیی بن تیبنییی یەکەم: وەک نووسەر یان سیاسەتەانیش ئەگەر باس لە دۆخی نێوخۆی باشووری کوردستان بکەی، تەنیا مافی پشتگیری‌کردنی ئۆپۆزیسیۆنی ئەوێت هەیە و دەبێ بەم حەشدومەشد و شتەش بڵێی “نیروهای مەردومی.”\nتێبینیی بن بن تێبنییی یەکەم: کاتێک خەریکی هەناردی شۆڕش بۆ باکوور و ڕۆژئاوای کوردستانی، تەنیا ئاگات لە بەڕێز ئەسەد و حزبوڵڵا بێت. بەکەیفی خۆت ئەوانی دیکە بدە بەرێ.\nتێبینیی بن هەموو تێبینییان: بە هیچ شێوەیەک باسی ڕۆژهەڵاتی کوردستان مەکە. لیرە بەرپرسانی نیزامی موقدەس بە کەڵک‌وەرگرتن لە “عطوفەت”ی ئیسلامی و بە دروست‌کردنی پەشیمان‌خانەی گەورە و مووشەک و فیشەک و میشەک و… لە خزمەت ئیرانییانی ئەسیل دان.


دامەزراندنی ویندۆز ٧ لەسەر ئەندرۆید | kurditgroup\nدامەزراندنی ویندۆز ٧ لەسەر ئەندرۆید\nسڵاو هاورێیان ئەتوانن چۆنێتی دامەزراندنی ویندۆز ٧ لەسەر ئەندرۆید ( گالاکسی تاب ) بۆ شی بکەنەوە زۆر مەمنونتان ئەبم زۆرم پێویستە\nویندۆز لەسەر ئەندرۆید. چۆن شتی وا دەکرێت؟\nئەگەر مەبەستیشت ئەوەبێت ویندۆز لەسەر گالاکسی تاب واتا هاوشانی ئەندرۆید، ویندۆزیش دامەزرێنی ئەوا ئەوەشیان ناکرێت. چونکە ویندۆزی 7. پشتگیری چارەسەرکەری(cpu) ـی جۆری ARM ناکات.\nئەگەر بشکرێت ئەوا سەرکەوتوو نابێت. ویندۆز زۆر زۆری ماوە بۆ ئەوەی بتوانێت وەکو ئەندرۆید چالاکانە کاربکات لەسەر ئامێرەکانی مۆبایل و تابلێت.\nبیرمە هەواڵێکم بینی ڕێککەوتن کاکە تێکۆشەر.\nوابزانم ویندۆزی 8 ئەبێت\nکاك هیوا، ئەو ویندۆز هەشتە کەی دێتە بازاڕ؟! دڵمان شەقی برد :(\nکاکە زمانیار بۆ وا لێی بە پەلەیت؟! (: کاکە خۆ دڵت شوشە نیە تا شەق بەرێت (:\nئێستا وەشانی تاقیکاری لەبەردەستدایە، بەڵام وەشانی کۆتایی تا کۆتایی ساڵ دەرناجێت.\nبە قسەی ئەم برادەرە بێت ئەکرێت، بەڵام زۆر گەڕام بۆ چۆنیەتی دامەزراندنەکەی نەم دۆزیەوە!\nهەروەها ئەتوانی ئوبونتوش دامەزرێنی، ئەمە چۆنیەتی دامەزراندنەکەیەتی:\nمن چاوەڕێی پێچەوانەکەیم، چاوەڕێ وەشانێکی ئەندرۆید بۆ ڕوومێز بێت و لەجیگەی ویندۆز دایمەزرێنم، زۆربەی دابەشکردنەکانی لینکوس و ویندۆز٨ شم تاقیکردۆتەوە، بەڵام تا ئێستا سیستەمم نەبینیوە وەکو ئەندرۆید، کاکە ئەگەر کێشەی خویندنەوەی کوردیت هەیە چاوەڕێبکە ماوەیەکی تر ئەندرۆید ٤ بۆ تاتەبژمێرەکانیش دەوەشینرێت.\nویندۆز بۆ تاتەبژمێر وەشاندنی هەیە لەگەڵ بەرهەمە هەرگیز نەفرۆشراو ناباوەکانی پەخشکرا و دەکرێ، تۆ ئەو گالاکسییە نازدارەش ویندۆز بخەرەسەری بزانین چی بە چی دەکەی.\nکەم کردنەوە لە گرنگی هەر ئۆپراتیڤ سیستێمێک کارێکی باش نیە هاوڕییان!!\nباشە پێتان وانیە نەبونی ویندۆز کەلێنێکی گەورەی ئەخستە دنیای ئای تی وە؟ هەروەک چۆن بونی ئەندرۆید و ئێپڵ و لینوکس و ... پێویستیەکی حەتمی دنیای ئای تی یە!!\nسڵاو کاکە هێمن:\n"باشە پێتان وانیە نەبونی ویندۆز کەلێنێکی گەورەی ئەخستە دنیای ئای تی وە؟ هەروەک چۆن بونی ئەندرۆید و ئێپڵ و لینوکس و ... پێویستیەکی حەتمی دنیای ئای تی یە!!"بۆ پێویستیە حەتمیەکە دڵنیام ئەویش نەیکردایە هەر ئەکرا، هیچ مرۆڤێک پێویستیەکی حەتمی هیچ شتێک نیە لای من. بەڵام بۆ بەشی یەکەمی نازانم وەڵامەکە چی ئەبوو گەر بیڵ گەیتس لە دایک نەبوایە.\nبەڵام بۆ ئەمەیان:\n"کەم کردنەوە لە گرنگی هەر ئۆپراتیڤ سیستێمێک کارێکی باش نیە هاوڕییان!!"\nکێشەی ویندۆز بەڕاستی جددیە بۆ کەسانێکی وەک ئێمە:\n۱. (بەکارهێنان) هەندێک کێشەی بەکارهێنان کە زۆرن پێویست ناکا لێرە لەسەری بڕۆین\n۲. (مۆڵەت) نرخی لە نرخی ڕەقەواڵەکەی زۆرجار گرانتربوو، دروستکەرانی ڕەقەکاڵاکانیش ناچار ئەبوون شەخەڵمان پێ بفرۆشن، خۆزگە تۆشیباکەی منت ئەبینی کە 600£ کە هەڵە نەبم ۱٠٠ی بۆ جەنابی بیڵ گەیتس ئەچوو، وابزانم ئەکاتە نزیک ٪۱۵ تا شتێکم بداتێ فایل بکاتەوە و دایخات و نەتوانم یەک نامەشی پێ بنوسم.\n۳. (سەلامەتی) ئەی ئەم هەموو ئەنتی ڤایرۆسە؟ ئەزانی بە چی تێ ئەگەشتم بە کەمپەکانی یوئێن، پەنات بۆ ئەبردن تەنها خواردنیان ئەدایتێ لەبرسان نەمریت و دایم بەردەوام بیت لە پەنا بردن\nلە [url=http://en.wikipedia.org/wiki/Criticism_of_Windows_Vista#Speed]ویکیپیدیا[/url] شتێکی گرنگ وتراوە کە دوای ماوەیەک ئەبێت بە عەرەبانە لە کاتی کڕینیشدا لامبەرگینیشی نە ئەگەشتێ.ماقوڵ نیە ڤێرژنی ڤیستا لە ئێکس پی خاوتربێت، ئاخر خوا قبوڵی نیە!\nمن شتێکی تریش ئەڵێم، سەرکەوتنی ئەوکاتەی [url=http://news.bbc.co.uk/1/hi/business/7464074.stm]مایکرۆسۆفت[/url] لە ڕوی تەکنۆلۆجیاوە پشتی بە بەیسیک بەستبوو (کە هی خۆیان نەبوو)، یان بەستوە، وەک ئێستای ئەپڵ ئەگەر ئاگایان لەخۆیان نەبێت هیچ کەسێک تا سەر خۆی نابەستێتەوە بە objective c خەڵک خۆی ژیرەو ئەتوانێ زمانێک بۆخۆی بنوسێت. دور نەبێ لامان کە نەوەی داهاتوی زمانی پرۆگرامکردن شێوە DIYیێک وەرگرێت لە جیای ئەوەی بزمار بە جیاو جێ بزماربەجیا، هەموی لەیەک فەنکشنی جواندا بۆت ئامادە بێت. یان هیچ نەبێ وەک hookی دروپاڵ ڕێت پێ بدات override زیاتر بکەی تا write\nواتە: نەوەی یەکەم > نەوەی دوەم > نەوەی سێیەم > نەوەی چوارەم > [url=http://en.wikipedia.org/wiki/Fifth-generation_programming_language]وە نەوەی پێنجەمیش باس ئەکرێت[/url]. بەڕای تۆ ویندۆز خۆی لە کوێدا ئەبینێتەوە؟\nوای بۆ ئەچم :)\nئەمانەم خوێندەوە پێش ئەوەی وەڵامەکەم بنوسم:\nڕاوبۆچونەکانی ستیڤ ۆزنیاک لە I Woz\nحەزم ئەکرد ئەمەش بخوێنمەوە پێش ئەوەی بنوسم بەڵام دەستم نەیگەشتێ هیچ نەبێ چەن لاپەڕەیەکی ببینم:\nخوا قبوڵ ناکات، ئاخر کاک هیوا. ویندۆز زۆر موحتەرەمە.\nدەستخۆش کاک هیوا بۆ ڕونکردنەوەکانت!\nنازانم بەڕێزتان تا چەند بڕوات بە ڕێلاتیڤ هەیە؟ من لەگەڵتانم بۆ هەموو ئەو کەموکورتیانەی ویندۆز بەڵام ئەمە ئەوە ناگەیەنێ\nبەشێوەیەکی گشتی ویندۆز لە دنیای پان و بەرینی ئایتیدا وەلابنرێت.\nپاشان خۆ بەهەزاران ئەگەر نەیشڵێم ملیونان خەڵک هەیە تا ئێستاشی لەسەر بێت ویندۆزی لێ دەربچێت نازانی ئۆپراتیڤ سیستێمی کە هەیە یان نا.\nدواتریش وابزانم بە هەموو کەمو کورتیەکانی ویندۆزەوە مایکرۆسۆفت سەردەمانێک بەڕاستی ئەسپی خۆی لە دنیای ئایتیدا تاودا بوو. ئێستاش کێ نەخشی هێنا نۆشی بێت.\nکێشە لەوەیە کاک هێمن تۆ بەگۆترە و دیوەخانانە سەیری ویندۆز دەکەیت. ئێمە قەوانی جۆرایەتی و ڕکابەری ناڕاست و بازرگانی سووڕی دەڕێسین. نەک ئەوەی گووگڵ پیاوی چاکن و و ماک بە ئەسڵ کاک ستیڤ سووریە و خوێنی شەرقییە.\nهەندێ بۆچوونم لەسەر نامەعقولی جگەرەکێشان و ویندۆز نوسیوە، کە هەردووکیان بۆ بەکارهێنەر بەربڵاون، نایدۆزمەوە!ـ\n13 / تێکۆشەر\nکاک هێمن ئەگەر شتێک باش نەبێت خۆ ناکرێت بڵێی باشە.\nسەبارەت بەم پرسیارە "باشە پێتان وانیە نەبونی ویندۆز کەلێنێکی گەورەی ئەخستە دنیای ئای تی وە؟"\nپێم وایە مایکرۆسۆفت خۆی بەربەستێک بووە. ئەویش دیارە بەهۆی سیاسەتە قۆرخکاریەکانیەوە.\nدەستخۆش کاک هیوا، زۆر جوانت ڕوونکردۆتەوە.\nمنیش پێم وایە، ویندۆز نایەڵێ بەکارهێنەر لە چۆنیەتی کارکرنی بنەماکانی سیستەم بگات. ئەمەش وادەکا کە بەکارهێنەر هەر لە ئاستی بەکارهێنان بمێنێتەوە. یان ڕۆژێک لە رۆژان ئارەزووی لێبێت دوو دێڕە کۆد فێربێت.\nئەوەی لە ویندۆز فێری دەبیت هەر ئەوەیە next-next-finish\nهەرچەندە ئەم بابەتە تا ئەندازەیەک بەسەر چوە بەڵام ناشکرێ وەڵام نەدرێتەوە.\nکاک سیا نازانم گۆترە و دیوەخانانە کەی هاتۆتە ناو بواری ئای تی وە من تەنها ئەو دەستەواژانەم لە سیاسەتدا گوێ لێبوە.\nمن ئەگەر زانیاریم نەبوایە نەم ئەتوانی خۆم لەم بابەتانە هەڵقورتێنم. بەڵام کێشەکە لەوەدا نیە بگرە لێرەدایە کە ئێمەی کورد کاتێ تۆزێک سەرمان لە شتێک دەرئەچێ ئیتر خۆمان بە پرۆفشناڵ ئەنزانین و ئەبێ خەڵکیش وەک ئێمە بیر بکاتەوە و ڕاو بۆجونیش وەک ئێمە بێت. ئەمە نەخۆشیەکە زۆربەی خەڵکی کوردی گرتۆتەوە.\nئەوەی تۆ باسی ئەکەی لەبیر کردنی خەڵکی ئاساییە کە نایانەوێ لەبەکارهێنەرێک زیاتر بن لە بواری ئای تی دا. ئیتر تێگەیشتن لە بنەماکانی سیستێم چ گرنگەکی هەیە لەو کاتەدا کەواتە بونی ویندۆز لەلای ملیۆنەها کەس پێویستیەکی حەتمیە. بەڵام خۆ بونی لینۆکس و ماک OS ئەندرۆید و سولاریس .... بۆ خەڵکی پرۆفشناڵ زیاتر پێویستە ئەگەر نا چۆن بمان توانیایە ویزندۆز فرێدەینە ناو زبڵدانی مێژوی ئای تیەوە.\n:)ئێرە مەکۆیەکی ئایتییە و هەموومان خۆمان بە ئایتیناسێکی باش دەزانین، بۆیە ئەم تەوەرانە کە پێویستی حەتمی و نازانم ..هتد زۆر پەرتەوازەن. چونکە نە حەتمییە نە هیچ، تەحەدا دەکەم ئەپڵ هەرزانتری بکات ئەو بنکڕەی کە ماوەتەوە ئەوەش لووش دەکات. هەرچەندە مەحاڵە مایکرۆسۆفت و ئەپڵ بەراورد بکرێن، چونکە ئەپڵ ڕەقەکاڵا و سیستەم لە جۆرایەتییەک دروستدەکات، نەک ماف فرۆشتنەوەی سیستەم بەتەنها. واتا دوو سەرچاوەی فرۆشی زۆر جیاواز و قازانج و مایەش هەمان شت.\nخەڵک کە ماک دەکڕێ واتا شارەزا نییە، نەخێر، بەڵکو بە دوای جۆرایەتییەکی دەگەڕێ و کوشتەی ئەو سێوەیە، ئەگینا هەر فەیسبووک و یوتووبەکەیە و لەولا و لەملاش. هەر لەو کوردستانە باشترین دەستی و تاتەبژمێر بدەرەوە ئەو خەڵکە، چۆنە؟ و سیستەمی چییە؟ گرنگ نییە. ئایفۆنە و تاتەکەش ئایپادە، گەر زانی شتێکی ترە نەیگەرەک.\nئەمە ئەپڵ وەکو سیستەمەکەی کە بناغەکەی FreeBSD ـــیە، لینوکس و ڕوومێز و گەنو کە من پشتگیری دەکەم و بەبێ ئەوان هیچ ناگەڕێ، باسێکی ترە.\nتکایە بابەت :)\nئەرێ ویندۆزی ٧ لەسەر ئەندرۆیدەکە دامەزرا یان نە؟\nکاک ئاراس دایئەمەزرنین بۆ کوێ ئەچێ!\nکۆمێنتێکی پێش حەوت ساڵ زیاترت هەیە، ئەگەر بەردە بیهێنێتەوە لەسەر ئەم بابەتە لە مەکۆی لینوکس.\nئەوجا دەزانین :)


ئەگەری ڕاگەیاندنی دۆخی نائاسایی لە فەڕەنسا - Mehr News Agency\nAP ١٣٩٧ سەرماوەز ١١ ١٩:٥٨\nNews Code 23389\nبە ڕاپۆرتی ئاژانسی هەواڵی مێهر، کریستۆف کاتانر وەزیری ناوخۆی فەڕەنسا لە گفتوگۆ لە گەڵ کەناڵی تەلەڤیزیۆنی بی ئێم ئێف، بە وتنی ئەو باسە زیادی کرد: هیچ تابۆیەک لەم پێوەندیەدا بوونی نییە و وەزارەتی ناوخۆ هیچ لەمپەرێکی بۆ ڕاگەیاندنی دۆخی نائاسایی نییە. ئێمە ئامادەی راگەیاندنی دۆخی نائاسایین.\nڕۆژی ڕابردوو و لەد رێژەی ناڕەزایەتیەکانی ئەم دواییانەی فەڕەنسا کە بە بزووتنەوەی جلیقە زەردەکان ناسراوە، زیاتر لە ٢٦٠ کەس دەستگیر کران. ئەو خۆپیشاندانە جگە لە پاریس لە شوێنەکانی تری فەڕەنساش لە ئارادایە.\nجگە لە دەستگیرییەکان، ١١٠ کەس لەوانە ١٧ هێزی ئاسیش لە ئەو پێکدادانە بریندار بوون.\nئێدوار فییپ سەرۆک وەزیرانی فەڕەنسا کاری ناڕازیانی ئیدانە کردووە و وتوویە هیچ پاساوێک بۆ ئەو کەسانە نییە کە ئامانجیان، شکاندنی ئامێرەکان و پێکدادان لە گەڵ هێزە ئەمنییەکانە نییە.\nخۆپیشاندانی جلیقە زەردەکان لە نۆڤەمبەری ئەمساڵەوە دەستی پێکرد. ئەو خۆپیشاندانە لە ناڕەزایەتی بە بەرز بوونەوەی نرخی سووتەمەنی بوو. بەڵام ناڕەزایەتییەکان ئێستا بە بەرز بوونەوەی تێچووەکانی ژیان و ماڵیاتی زۆر و ڕەخنە لە سیاسەتە ئابوورییەکانی دەوڵەتی ماکرۆنە.


سەدەی ٤ەم - Howling Pixel\nبەپێی تۆمارەکانی مێژوو، سەدەی چوارەم (بەپێی ڕۆژژمێری جولیانی و ئانۆ دۆمینی/پێش زایین)، ئەو سەدەیەیە کە بەردەوام بووە لە ٣٠١ ەوە بۆ ٤٠٠.\nنیوەگۆی ڕۆژهەڵاتی لەسەرەتای دەستپێکردنی سەدەی چوارەمی زاییندا\n'داریووشی سێیەم یان دارا دوایین پاوشای ھەخامەنشییەکان بوو کە لەگەڵ ئەسکەندەری مەقدوونیدا شەڕی کرد و لە شەڕی لەگەڵ ئەودا کوژرا.\nپاشا "نێمول"ی شیللا، لەدایکبوونی نادیارە بەڵام لە ٤٠٢ی زایینی مردووە. ماوەی فەرمانڕەوایەتییەکەی لەنێوان ساڵانی ٣٥٦ی زایینی تا ٤٠٢ی زایینی بووە. حەڤدەیەم پاشای شانشینی شیللابوو. برازای پاشا میچوبوو. ھاوسەرگیری لەگەڵ کچی میچو، خاتوو بۆبان کرد. نێمول ھەڵگری ناونیشانی ئیساگومبوو.\nپاشا "گیریم" یان "کیریم"ی شیللا، لەدایکبوونی نادیارە بەڵام لە ٣١٠ی زایینی مردووە. ھەندێ جار بە گیریپ/کیریپ یان گیگو بانگئەکرا. ماوەی فەرمانڕەوایەتییەکەی لەنێوان ساڵانی ٢٩٨ی زایینی تا ٣١٠ی زایینی بووە. پازدەیەم پاشای شانشینی شیللابوو. بەپێی سامگووک ساگی نەوەی یان نەوەی مەزنی پاشا جۆبون بووە.\nپاشا "ھۆلھێ"ی شیللا، لەدایکبوونی نادیارە بەڵام لە ٣٥٦ی زایینی مردووە. زیاتر پێیەووترا ھۆلھێ ئیساگوم. ماوەی فەرمانڕەوایەتییەکەی لەنێوان ساڵانی ٣١٠ی زایینی تا ٣٥٦ی زایینی بووە. پازدەیەم پاشای شانشینی شیللابوو. ئەندامی لایەنگرانی ھۆزی سۆک بوو، کە پشکی زۆربەی پۆستی پاشایەتی شیللای زووی وەرگرتبوو. بەپێی سامگووک ساگی کوڕی ژەنەڕاڵ ئورۆ بوو، کە کوڕی نێھێی ئیساگومبوو.\nهیپاتیا فەیلەسووفی ژنی ئەفلاتوونیزمی نوێیە کە وەکوو ئەوەڵین ژنی بەناوبانگی بیرکاریزان و دوایین کتێبداری، کتێبخانەی ئەسکەندەریە دەناسرێ. ناوبراو لە شاری ئەسکەندەریەدا مامۆستای فەلسەفە و بیرکاری بوو و لە زانستی ئەستێرەناسیدا لێزانییێکی باشی بووە.\nئەو لە سەردەمی فەرمانڕەواییی ڕوم بەسەر میسردا لە ئەسکەندەریە دەژیا و بەدەستی مەسیحییەکان و هاندانی کڵێسا و بە تاوانباری جادوگەری کوژرا.


رۆڵی كلینتۆن‌و بۆش‌و ئۆباما لەهەرەسهێنانی سیستەمی جیهانی\nبەڵگەنامەكان ئاماژە بۆ ئەوە دەكەن روبەروبونەوەیەكی جیوسیاسی توند هەیە لە نێوان ویلایەتە یەكگرتوەكانی ئەمەریكا و روسیا و پێدەچێ ئەم ململانێیە سەربكێشێ بۆ روبەروبونەوەی سەربازی راستەوخۆ لە نێوانیاندا، لە چوارچێوەی گۆرانكاری جیهانیدا پێدەچێ ئەمەریكا سەركردایەتی جیهان لەدەست بدات، هۆكاری ئەمەش تەنها سیاسەتی سەرۆكی ئەمەریكی دۆناڵد ترەمپ نیە، بەڵكو سیاسەتەكانی پێش خۆیەتی، كە رێگایان بۆ ترەمپ خۆشكردوە.\nبەڵام " جیل دۆجیرتی" شارەزای كاروباری روسیا وای دەبینێ، ستراتیژیەتی ئێشتای ئەمەریكا بەرانبەر روسیا سەركەوتن بەدەست ناهێنێ، بە پێچەوانەوە دەبێتە مایەی زیاد بونی هێزی روسیا لە دەرەوەدا، " ستیڤن م. ولت" مامۆستای پەیوەندییە نێودەولەتیەكان لە زانكۆی هارفارد پێیی وایە رەگی ماندوبونەوەكانی ئێستای ئەمەریكا پێش ماوەیەكی دورودرێژ روێنراوە؛ پێش ئەوەی ترەمپ بێتە سەر گۆرەپانی سیاسی، و ئەمەی ئێستا ئەنجامی بریارەكانی سیاسەتی دەرەوەی ئەمەریكایە لەلایەن سەرۆكەكانی پێشویەوە، بیل كلینتۆن و جۆرج بۆشی كور و باراك ئۆباما.\nدوجیرتی لە توێژینەوەیەكیدا لە گۆڤاری " زە ناشیۆنال ئەنتریست" ئاماژەی بەوە كردوە پاشەكشەیەكی زۆر هەیە لە وەدەسخستنی میكانیزمەكانی دیبلۆماسی؛ كە هاوكار بو لە چارەسەركردن بەبێ روودانی هیچ ململانێیەكی چەكداری لە ماوەی جەنگی سارددا، هەروەها گریمانەی ئەوەی سیستەمی تایبەت هەرەس بهێنێ بە سنوریك لە پیشبڕێكی خۆپڕچەك كردن .\nناوبراو جەخت لەوە دەكاتەوە كە روسیا تەنها دەوڵەتە توانای ئەوەی هەیە ئەمەریكا وێران بكات بە چەكی ئەتۆمی. سەرەرای ئەوەی شێوە و رێگای زۆری هەیە بۆ ئەوەی بتوانێ نائارامی لە ئەمەریكا دروست بكات، بە شێوەیەك توانی هۆكارەكانی تۆره كۆمەلایەتیەكان لە ساڵی 2016 دا بقۆزێتەوە بۆ ئەوەی دیموكراتیەتی ئەمەریكا بنكۆڵ بكات لە رێگەی هەڵمەتی چەواشەكاریەوە.\nدیارە هەلبژاردنەكانی ئەمەریكا خاڵی جومگەیی بوو كە زۆر لە چوارچێوە نێودەوڵەتیەكانی گۆری، هەرچەندە زۆربەی خوێندنەوەكان جەخت لەسەر سیاسەتەكانی ترەمپ دەكەنەوە، كەچی ستیڤن م. ولت دەگەرێتەوە بۆ دواوەو سەرۆكەكانی پێشوو بە بەرپرس دەزانێ، لە راپۆرتەكەیدا ئاماژە بۆ ئەوە دەكات و هیوا خواز بوە سیاسەتەكانی ئەمەریكا نەناسرایە لەلایەن جیهانەوە بەو شێوەیەی دەستی لە ئەفغانستان وەرداو و جەنگی عێراق و جەنگ لە دژی تیرۆر بەرپاكرد.\nولت دەلێ گومانی تێدا نیە ترمپ كەمێك لە بەرهەمی بوارەكانی دیموكراتی و مافی مرۆڤ و سەروەری یاسا دەچنێتەوە لە بەهاكانی لیبراڵی كلاسیكیدا، و پێدەچێ هاوبەشەكانی دیموكراتەكانی ئەمەریكا پشتگوێ بخات و لەگەل سەركردە داپلۆسێنەرەكاندا باش بێت، بەڵام؛ هەڵەیە بە تاكە هۆكار ئەژمار بكرێت، یاخود گرنگترین، لەو ماندوبونەوە و شەلەقاندنی سیستەمەی ئەمەریكا رابەرایەتی دەكات.\nولت وای دەبینێ لەگەڵ یەكەم چركەی تاك چەمسەریدا و رەتكردنەوەی كەنارگیریدا، واشنتۆن دەتوانێ بە شێوەیەكی رێكخراو لەو ناوچانە داببڕێت، یاخود جێپەنجەی سەربازی كەم بكاتەوە، بەلام ئامادەیە كار لە ژمارەیەكی لە بوارە سەرەكیەكاندا بكات، ئەگەر پێویست بكات.\nئەم جۆرە جۆڵانانە هاوبەشە دەوڵەمەندەكانی ئەمەریكا ناچار دەكات زیاتر بەرپرسبن و بەرگەی كێشە ناوخۆییەكان بگرنە ئەستۆ، بەڵام ئەمەریكا تەنها چارەسەری پێویستیە ناوخۆییەكان دەكات. بەلام ئەم جێگرەوەیە وەك پێویست لە بازنە فەرمیەكاندا گفتوگۆی لەسەر نەكراوە. لە جیاتی ئەوەی هەردو حزبی دیموكراتی و كۆماریەكان لە پشتی ستراتیژیەتی بەرزە فرەوەن بۆ هەژمونی لیبراڵیەت، كە دەیەوێ بەهاكانی لیبرالی لە چوارچێوەیەكی فراواندا بڵاوبكاتەوە.\nدەبینرێ شەرعیەت بەبەكارهێنانی هێزی ئەمەریكی دراوە بۆ لادانی دیكتاتۆرەكان و بلاوكردنەوەی دیموكراتیەت، و ژمارەیەكی زۆر لە ولاتان ناچاركراون ببنە دامەزراوەیەكی ئەمنی بەسەرۆكایەتی ئەمەریكا، بۆ ئەوەی بروایان پێ بهێنی كە باهۆزی پێشكەوتن لە بەرژەوەندییاندایە، بەڵام له گەل هاتنی ساڵی 2016دا ئەمەریكا زیاتر پایەند بو بە بەرگریكردن لە ژمارەیەك ولات؛ كە پێش ئەوە لە مێژوی ئەو وڵاتەدا روینەدابوو. پێدەچێ سەركردەكانی ئەمەریكا نیەتی باشیان هەبێت، بەلام ئەو ستراتیژیەتەی پەیرەوی لێدەكەن سەرنەكەوتوە. ئێستا پەیوەندیەكانی ئەمەریكا لەگەل چین و روسیا خراپترە لە كاتی هەبونی جەنگی سارد.\nهەرچی كۆریای باكورو پاكستان و هیندە هەستان بە تاقیكردنەوەی چەكە ئەتۆمیەكانیان و فراوانكردنی كۆگا ئەتۆمیەكانیان، لەهەمان كاتدا ئێران تواناكانی زیادی كردو بوە وڵاتی پیتاندنی یۆرانیۆم لە ساڵی 1993 و ئیستا وڵاتێكی خاوەن چەكی ئەتۆمیە.\nدیموكراتیەت لە پاشەكشیەكی بەرچاودایە لەسەرجەم وڵاتانی جیهان، توندرەوەكان لە زۆربەی شوێنەكاندا چالاكن، یەكێتی ئەوروپا بەهۆی سودەكانی جیهانگیری ناهاوسەنگەوە كاردانەوەیەكی بەهێزی هەبو دژی سیستەمی ئابوری لیبراڵی؛ كە ئەمەریكا گەشەو برەوی پێ دەدات.


پێشنوێژ و وتارخوێنان بەشدارییانکرد لە وانەیەكدا کە لەلایەن وەقفی سوننەوە سازدرا لە نەینەوا لەم مانگەدا. [خاوەنی وێنە: وەقفی سوننە لە نەینەوا]\nوتاربێژی مزگەوتەکان لە ناوچە دوورەدەستەکانی پارێزگای نەینەوا بەردەوام لەلایەن کاربەدەستانەوە هاندەدرێن سەرکۆنەی توندڕەوی بکەن لە مینبەرەکانیانەوە و برەوبده‌ن بە پێکەوەژیانی ئاشتیانە.\nوتاربێژان لە قەزاکانی شورە و حەمام عەلیل، باشوری موسڵ، بەشدارییانكرد لە خولێكدا لە 8 کانونی دووەم کە لەلایەن رێکخراوی تەحریر بۆ گەشەپێدانەوە سازكرابوو، لەگەڵ وەقفی سوننەی نەینەوا و پرۆگرامی گەشەپێدانی نەتەوە یەکگرتوەکان.\nخولەکە، بە ناونیشانی "رێگەکانی بەهێزکردنی پێکەوەژیانی ئاشتیانە لەڕێی گوتاری ئایینییەوە"، تەرکیزی دەخستە سەر بڵاوکردنەوەی مەعریفە و کارامەیی وا کە یارمەتی وتاربێژان بدات برەو بە لێبووردەیی ئایینی بدەن لە وتارەکانیاندا و لە تائیفیەت دووربکەونەوە.\nئەم هەوڵە بەشێكە لە کارنامەیەکی نیشتیمانی بۆ تەرکیزخستنە سەر میانڕەوی لەڕێی پەروەردەی ئایینییەوە، بەتایبەتی لە پارێزگا رزگارکراوەکان لەدەست رێکخراوی "دەوڵەتی ئیسلامی" (داعش).\nپێشنوێژ و وتارخوێنان راهێنانیان پێدەکرێت لەلایەن کاربەدەستانی رێنماییەوە لە وەقفی سوننەی نەینەوا. [خاوەنی وێنە: وەقفی سوننە لە نەینەوا]\nعەلی عوسمان لە یەکەی وەقفی سوننەی نەینەوا وتی خولی راهێنانەکە هەوڵیدەدا "هانی پیاوانی ئایینی و وتاربێژان بدات پەیوەندی گەرم دروستبکەنەوە و یەکێتی نەتەوەیی لەنێو پێکهاتە هەمەڕەنگەکانی کۆمەڵگەدا دروستبکەنەوە".\nبە دیارونای وت پیاوانی ئایینی هاندەدرێن وتاربێژییەکی میانڕەو بەکاربهێنن.\nوتی خولەکە 60 پێشنوێژ و وتارخوێنی شوێنە دوورەدەستەکانی نەینەوای راکێشا، کە راهێنانیان پێکرا لەلایەن کاربەدەستانی رێنمایی وەقفی سوننەی نەینەواوە.\nبەڕێوبەری رێکخراوی تەحریر بۆ گەشەپێدان، عەبدولعەزیز جەربا وتی خولی لەمشێوەیە دەکرێت ببنە دیوارێکی کلتوری و ئایینی بۆ رێگرتن لە گروپە توندڕەوەکانی وەك داعش لە گەڕانەوە بۆ ئەو ناوچانە.\nبە دیارونای وت تەرکیز "لەسەر وتاربێژی مزگەوتە دوورەدەستەکان بووە، چونکە پەیوەندیگرتن و تێکەڵاوبوون بە خەڵکی ئەو ناوچانە لاوازە".\nوتەبێژی دار ئیفتا لە عێراق، عامر بەیاتی وتی خولەکانی دژ به توندڕەوی گرنگن لەبەرئەوەی "گەر وتاربێژێك میانڕەوی بڵاوبکاتەوە، دەکرێت رووبەڕووی ئایدۆلۆژیا توندڕەوەکان ببێتەوە کە لەلایەن گروپە تیرۆریستیەکانەوە بڵاودەکرێنەوە.\nبەیاتی بە دیارونای وت وتاربێژیی ئایینیی میانڕەو دەکرێت رووبەڕووی ئەم جۆرە لە ئایدۆلۆژیای توندڕەو و توندوتیژ ببێتەوە کە لەسەر ئینتەرنێت پروپاگەندەی بۆ دەکرێت لەلایەن بڵاوکراوە رۆژنامەوانیەکانی داعشەوە.\nوتیشی وتارە میانڕەوەکان وەك شمشێرێك وان "دژی وتاربێژە یاخی و تائیفی و توندڕەوەکان" کە لەلایەن داعشەوە بەکاردەهێنران بۆ بڵاوکردنەوەی رقوكینه لە کۆمەڵگەی زۆر ئیمانداردا.\nوتی بەڵام کاربەدەستە حکومییەکان و رێکخراوە ناحکومییه‌كان و خوێندنگەکان دەبێت رۆڵیان هەبێت لە ریشەکێشکردنی توندڕەویدا.\nهه‌روه‌ها وتی: "رووبەڕووبوونەوەی توندڕەوی تەنیا ئەرکی وتاربێژ و پیاوانی ئایینی نیە، بەڵکو ئه‌ركێكی نیشتمانییه له‌سه‌ر شانی هەموو توێژەکانی کۆمەڵگە."\nئاماژەیکرد بەوەش كه "توندڕەوی په‌یوه‌ست نیه به ته‌نیا تایەفه‌یەك، نەتەوەیەك یان گروپێكه‌وه، به‌ڵكو لە هەموو ئایین و نەتەوە و گروپه ئێتنیەکاندا دەبینرێت".


مەهزەلەی سیمینار و یانەی میدیا لە ئەمستەردام ... ڕەنگاڵە پشدەری\nڕۆژی ٢٣-٠٥-٢٠١٥ یانەی کوردی میدیا "سیمینارێکێ" ساز کردبوو بۆ بەڕێز عیزەت عیسماعیل کە ئەندام پەرلەمانی کوردستانە لەسەر لیستی یەکێتی و هەروەها سەرۆکی لیژنەی دارایی یە لە پەرلەمانی کوردستان. دیارە ئەم بەڕێزە بە تایبەت بۆ ئەم سیمینارە نەهاتبوو بەڵکو هاتبوو بۆ کۆنفراسێکی تر لە شاری ڕۆتەردام.\nئەوەی جێگای سەرنج بوو، هەمووی ١٥ کەس هاتبوون بۆ ئەم سیمینارە کە نزیکەی ٦ کەسیان سەر بە یانەی میدیا بوون و ٩ کەسەکەی تریش زۆربەیان یەکێتییەکان بوون و کەسێکی گۆڕانیش هاتبوو. لە ناو ئامادەبووەکاندا دوو ژن هەبوون کە یەکێکیان وا دیار بوو پەیامنێری تەلەفیزۆنێکی یەکێتی بوو.\nبەڕێز عیزەت لە میانی سیمینارەکەدا کۆمەڵێک لیست و ژمارەی قەبە قەبەی خستە بەرچاوی ئامادەبوان و زوو زووش دەیگوت "لێتان ناشارمەوە". خوا هەڵناگرێت هیچی نەشاردەوە و ئەو ماڵوێرانی و پاشا گەردانییەی "حکوومەتی هەرێمی " لە بواری نەوتدا خسە بەرچاو. سەرنجێکی تر ئەوە بوو ئەو بەڕێزە گووتی کە ئەم ژمارانە یان ئەم لیستانە هەتا ئێستا لەلایەن هیچ لیژنەیەکی پشکینینەوە تەماشا نەکراون و ووتی "من ناتوانم ڕاستی و درووستی ئەم ژامارانە پشت ڕاست بکەمەوە"!!\nکاك عیزەت لە میانی ئەم "سیمینارە"دا نەیتوانی باسی حیزبی بوونی خۆی نەکات و زوو زوو دەیگووت من وەکو یەکێتی کاری ئاوام کردووەو نەمهێشتووە فلان پلان یان گەندەڵی ڕووبدات و جار جاریش تانەیەکی لە گۆڕان دەدا و هەر بە "موعارەزەش" ناوی دەبردن. تەنانەت کار گەیشتە ئەوەی کە ئەو برادەری گۆڕان تەنگەتاو بوو و نەیتوانی چیتر بێ دەنگ بێت و بەردێکی گەورەی فڕێ دا و لە پڕدا ناوی "قاسم سولەیمانی " خستە ناو سیمینارەکەوە. لە وەڵامدا کاك عیزەتیش نەیکردە نامەردی و یەکسەر ناوێکی قەبەتری هەڵدایە کۆشی برادەرەکەی گۆڕانەوە کە ئەویش "ئەردۆغان " بوو.\nدوای تەوا بوونی قسەکانی " د، عیزەت" کاتی پرسیار کردن و قسەی ئامادەبوان هات، یانەی میدیاش بێگومان لە کەسە نزیکەکانی خۆیانەوە ڕێگایان دەدات کە پرسیار بکرێت. ئەوانەی کە پرسیاریان کرد زۆربەیان یەکێتیەکان بوون و دەستیان کرد بە پیا هەڵدان بە شان و باڵی کاك عیزەتتدا و تووتی ئاسا دەستخۆشیان لێ کرد، کەمێک پرسیاریشیان کرد دەربارەی زۆنی زەرد و بوونی دەسەڵاتی پەرلەمان لەو زۆنەدا. یەکێکیش پرسیاری دەربارەی "قومار کردن" کرد لەلایەن بەرپرسانی هەرێمەوە، لە وەڵامدا دکتۆر ووتی من زنیاریم لەلا نیە بەڵام دەزانم ئەگەر هەبێت دەچن بۆ بەیرووت و ئیستەمبووڵ و قوبرص.\nکەسێك لە ناو ئامادە بوواندا ویستی قسە بکات و پێی ناخۆش بوو کە ئەو ئەندام پەرلەمانەی یەکێتی هەوڵی دەدا وا نیشان بدات کە یەکێتی بەشی گەورەی بەر ناکەوێت لە گەندەڵیەکاندا، ووتی من خۆم لە سلێمانی دەژیم و یەکێتی پشکی شێری لە گەندەڵیدا بەردەکەوێت. ئەو کەسە لە دواییدا زانی کاتی نادەنێ قسە بکات، بە ناچاری هەستا ڕۆیشت.\nلە کۆتاییدا دەمەوێت بڵێم ئەمە مەهزەلەیە یان سیمینار. یانەی میدیا کە دەیەوێت وا خۆی پیشان بدات کە ڕێکخراوێکی گشتگیرەو لایەنگری حیزبێکی تایبەت ناکات کەچی بە کردار پێچەوانەکەی دەبینی. ئایا ئەمە سیمینارە یان دانیشتنی حیزبیەو چالاکییەکە کە دەکرێت لە پێناوی وێنە گرتن و ڤیدۆ گرتندا و ناردنیەتی بۆ ئاغا گەورەکان و مەبەست لەم چالاکییانە تەنها پاداشت و دەست لە پشتدانی حیزبە؟؟\nلەگەڵ ڕێزمدا ڕەنگاڵە پشدەری


ئیسرائیل وەزیری دەرەوەی ڕووسیا بە بڵاوکردنەوەی "درۆ" لە بارەی جووەکان تۆمەتباردەکات\nی مانگی پـێنج ٠٢, ٢٠٢٢\nئیسرائیل ڕۆژی دووشەممە لێدوانێکی سێرگی لاڤرۆڤ، وەزیری دەرەوەی ڕووسیا، سەرکۆنەکرد کە گوتبووی بنەچەی ئەدۆلف هیتلەر دەگەڕێتەوە سەر جوولەکە، لاڤرۆڤی بە بڵاوکردنەوەی گوتەی دژە جووەکان (ئەنتی سێمەتیزم) و بە کەم سەیرکردنی هۆلۆکۆست تۆمەتبار کرد.\nنەفتالی بینێت، سەرۆک وەزیرانی ئیسرائیل، لە لێدوانێکدا گوتی، "مەبەست لەم جۆرە درۆیانە تۆمەتبارکردنی خوودی جووەکانە بە ئەمجامدانی ترسناکترین تاوان لە مێژوودا دژیان ئەنجامدراوە."\nبینێت گوتیشی "بەکارهێنانی هۆلۆکۆستی جووەکان بۆ مەبەستی سیاسی پێویستە دەستبەجێ بوەستێنرێت."\nیائیر لاپید، وەزیری دەرەوەی ئیسرائیل، داوای لە هاوتا رووسەکەی کرد بە هۆی قسەکانییەوە کە ڕۆژی یەکشەممە لە چاوپێکەوتنێکدا لەگەڵ تەلەڤیزیۆنێکی ئیتاڵی کردبووی، داوای لێبوردن بکات و باڵوێزی ڕووسیاشی بانگ کردوە تا ڕوونکردنەوە لەسەر ئەو بانگەشەیە بدات.\nکەناڵێکی تەلەڤزیۆنی ئیتاڵی ڕۆژی یەکشەممە لە چاوپێکەوتنێکدا لە وەزیری دەرەوەی ڕووسیای پرسی کە ڕووسیا چۆن بانگەشەی ئەوە دەکات ئۆکرانیا لە نازییەکان ڕزگار دەکات لە کاتێکدا خوودی ڤۆلۆدیمەر زێلێنسکی سەرۆکی ئۆکرانیا جووە؟\nلاڤرۆڤ، کە لە ڕێگەی وەرگێڕێکی ئیتاڵییەوە قسەی دەکرد، لە وەڵامدا گوتی "کاتێک دەڵێن "ئەگەر ئێمە جووین کەواتە ئەمە چ جۆرە نازی بوونێکە" من پێم وایە کە بنەچەی هیتلەریش جوو بووە، بۆیە ئەو قسەیە هیچ مانایەکی نییە."\nلاڤرۆڤ گوتیشی"دەمێکە گوێمان لە قسەی خوودی جووە تێگەیشتووەکانە کە دەڵێن گەورەترین دوژمنەکانی جوو خوودی جووەکانن."\nدانی دایان، سەرۆکی یاد وەشێم، کە دامەزراوەیەکە لە ئیسرائیل بۆ یادکردنەوەی شەش ملیۆن جووی قوربانی هۆلۆکۆست، گوتی، "وتەکانی وەزیرە رووسەکە سوکایەتیکردن و لێدانێکی توندە لە قوربانیانی راستەقینەی نازییەکان."\nدایان لە گفتوگۆیەکی ڕادیۆیدا گوتی، "لاڤرۆڤ تیۆرێکی دژە جووی بڵاوکردۆتەوە کە هیچ بنەمایەکی راستی نییە."\nناسنامەی یەکێک لە باپیرانی هیتلەر دیار نییە، بەڵام هیچ بەڵگەیەک نییە بیسلەمێنێت جوولەکەیە.\nلاپید بانگەشەکانی لاڤرۆڤی سەبارەت بەوەی کە کەسانی لایەنگری نازی دەسەڵاتیان بەسەر حکومەت و سوپای ئۆکرانیادا هەیە، ڕەتکردەوە.\nگوتەبێژی حکومەتی ئەڵمانیاش ڕۆژی دووشەممە ڕایگەیاند کە لێدوانەکەی لاڤرۆڤ لەسەر هیتلەر پڕوپاگەندەیەکی بێمانایە.


پیاوە داوا كراوەكەی پارتی دەچێتە پەرلەمانی كوردستان\nئەو بەرپرسەی تۆمەتبارە بە تەقەكردن و كوشتنی خۆپیشاندەرانی 17ی شوبات فەرمانی دەستگیر كردنی هەیە و ئەمڕۆش لەلایەن پەرلەمانی كوردستانەوە بەشێوەیەكی فەرمی پێشوزی لێكرا.\nهێمن هەورامی، جێگری سەرۆكی پەرلەمانی كوردستان لە هەژماری خۆۆی لە تۆڕی كۆمەڵایەتی ئینستاگرام، وێنەیەكی خۆی و بەرپرسی لقی 24ی سەفینی پارتی بڵاو كردەوە نوسیویەتی "پێشوازی لە بەرپرس و هەڤاڵانی لقی 24ی پ د ك".\nئەوە لە كاتێكدایە رۆژی 17 ی شوباتی 2011 بە بڕیاری هیوا ئەحمەد مستەفا بەرپرسی پێشوی لقی چواری پارتی، پاسەوانەكانی سەربانی لقی (4)ی پارتی دەستڕێژیان لەخۆپیشاندەران كرد بەوهۆیەوە كەسێك شەهیدبوو و نزیكەی 65 كەسی دیكەش برینداربون.\nدواتر ناوبراو لەلایەن كەسوكاری ژمارەیەك لە كەسوكاری شەهید و بریندارەكانی 17 شوباتەوە سكاڵای یاسایی لەسەر هیوا ئەحمەد تۆمار كراوە، بەڵام پارتی تائێستا ئامادە نییە ناوبراو رادەستی دادگا بكات.\n7450 جار بینراوە


نەوتهەڵگری “ئادریان دەریا ١” بە گۆڕینی شوێنی ڕێگای لە قەراغ ئاوەکانی تورکیە دوور کەوتەوە | Roji Kurd ڕۆژی کورد\nماڵەوە ھەواڵ ئابووری نەوتهەڵگری “ئادریان دەریا ١” بە گۆڕینی شوێنی ڕێگای لە قەراغ ئاوەکانی تورکیە...\nنەوتهەڵگری “ئادریان دەریا ١” بە گۆڕینی شوێنی ڕێگای لە قەراغ ئاوەکانی تورکیە دوور کەوتەوە\nنەوتهەڵگری “ئادریان دەریا ١” کە ئەم ماوە بووەتە هۆی دەمەقاڵەی نێوان ئێران و ئامریکا، شوێن مەبەستی خۆی گوڕیووە و لە قەراغ ئاوەکانی تورکیە دوور کەوتووەتەوە. بەرپرسێکی فەرمیی تورکیە باسی ئەوەی کردووە کە ئەو نەوتهەڵگرە ئێرانییە نەهاتووەتە ناو ئاوەکانی وڵاتی تورکیە. تا ئێستاش شوێنی کۆتایی ئەم نەوتهەڵگرە دیار نیە.\nناوەندی هەواڵنێری ڕویتێرز ڕۆژی پێنجشەممە ڕێکەوتی ٢٩ی ئووت لە ڕاپۆرتێکیدا لە ئەستەمبۆڵ ڕایگەیاند بە پێی زانیارییەکانی کە لە داتاکانی ماڵپەڕی دۆزینەوەی شوێن پێی هاتووچۆی کەشتییەکان وەریانگرتووە، نەوتهەڵگری ئێرانی “ئادریان دەریا ١” بە گۆڕینی شوێنی خۆی لە قەراغ ئاوەکانی تورکیە دوورکەوتووەتەوە. پێشتر ڕاگەیەندرابوو کە ئەم کەشتییە نەوتهەڵگرە بەرەو وڵاتی یوونان و قێبرس ڕێگا دەبڕێت، بەڵام دەوڵەتی ئامریکا هۆشداری بە وڵاتانی یوونان و قێبرس دابوو کە هاوکاری نەوتهەڵگری “ئادریان دەریا ١” نەکەن. بەرپرسانی ئامریکایی بە ڕاشکاوی ڕایانگەیاندبوو کە هەر کەس و لایەن یان هەر وڵاتێک ڕاستەوخۆ یان ناڕاستەوخۆ یارمەتی ئەم نەوتهەڵگرە بکەن سزا دەدرێت. ئامریکا یارمەتی ئەم نەوتهەڵگرە کە بەکرێگرتەی سۆپای پاسدارانە وەکوو یارمەتی رێکخراوێکی تێروریستی دەزانێت. یوونان لە کاردانەوە بۆ هەڕەشەی ئامریکا ڕایگەیاندبوو کە ئیجازە نادات نەوتهەڵگری “ئادریان دەریا ١” لە قەراغەکانی وڵاتەکەی نزیک بێتەوە و ڕێگای پێ نادات.\nنەوتههەڵگری ناوبراو دوای دژایەتیکردنی یوونان شوێنی خۆی بەرەو بەندەر مێرسین هەوڵکەوتوو لە باشووری تورکیە گۆڕیبوو. بە پێی دوایین زانیارییەکانی سیستەمی چاودێر بۆ سەر هاتووچۆکردنی کەشتییەکان، ئەم نەوتهەڵگرە شوێنی ڕێگای خۆی بەرەو قەراغ ئاوەکانی وڵاتی تورکیە گۆڕیبوو. ئادریان دەریا ١ کە پێشتر ناوی “گریس ١” بوو ڕێکەوتی ٤ی تەمووز بە تاوانی هەڵگرتنی نەوتی سووریە و لە ژێر پێ نانی بایکۆتەکانی یەکیەتی ئەوروپا دژی سووریە لە لایەن هێزی دەریایی جەبەل تارێق و لە هاوکاری لە گەڵ هێزی دەریایی بریتانیا دەستبەسەر کرابوو.\nدادگایەک لە ئامریکا ڕۆژی دووشەممە ڕێکەوتی ١٩ی ئووت و دوای هەڵگرتنی بڕیاری دەسبەسەرداگرتنی ئەم نەوتهەڵگرە لە لایەن بەرپرسانی دادوەری جەبەل تارێق بڕیاری دەسبەسەرڕاگرتنی دووبارەیان بۆ ئەم نەوتهەڵگرە دەرکرد. نەوتهەڵگری “ئادریان دەریا ١” هەڵگری ٢ ملوێن بەرمیل نەوتی نەپاڵوێراوە بە مەزندەی بڕی ١٣٠ ملوێن دۆلار. ئێران پێشتر ڕایگەیاندبوو کە ئەم نەوتهەڵگرەی بە بارەکەیەوە فرۆشتووە.\nئامریکا ئەڵێت داهاتی پارەی فرۆشتنی نەوتی نەوتی ئەم نەوتهەڵگرە لە خزمەت چالاکییەکانی گرووپە تێروریستییەکانی سەر بە سۆپای پاسداران دابووە و هەر بۆیەش ئێمە خوازیاری دەسبەسەرکردنی ئەم نەوتهەڵگرە و دەست بە سەرداگرتنی باری هەڵگرتووین.\nبەرپرسێکی باڵای تورکیە ڕۆژی پێنجشەممە ڕێکەوتی ٢٩ی ئووت بە هەواڵنێری ڕویتێرزی ڕاگەیاندبوو کە نەوتهەڵگری ئێرانی نەهاتووەتە ئاوەکانی وڵاتی تورکیەوە. ڕۆژی دووشەممە ڕێکەوتی ٢٦ی ئووت عەلی ڕەبیعی، وتەبێژی دەوڵەتی ئێران، لە دانیشتنێکی هەواڵگری حەوتووانە سەبارەت بە چارەنووسی نەوتهەڵگری ئێرانی “ئادریان دەریا ١” و شوێنی کۆتایی سەفەرەکەی باسی لەوە کرد و وتی : ئێران نەوتەکەی فرۆشتووە و ئەوە کڕیارە کە شوێنی کۆتایی دیاری دەکات. ڕەبیعی ئەرخایەنی دا لەوەی کە خاوەنی ئەم کەشتییە، نەوتهەڵگرەکە و بارەکەی بە جێگای مەبەست دەگەیەنێت و ئێمە هیچ زانیارییەکمان لە سەر شوێنی کۆتایی لە بەر دەست نیە. وتەبێژی دەوڵەتی ڕژیمی ئێران دیاری نەکردووە کێ نەوتەکەی کڕیووە و شوێنی کۆتایی ئەم نەوتهەڵگرە کوێیە؟ دوایین زانیارییەکان و داتاکانی سیستەمی شوێن کەوتنی کەشتییەکان دەری دەخات کە ئەم نەوتهەڵگرە لە ئێستادا لە قەراغ ئاوەکانی نێوان تورکیە و قێبرس بەرەو ڕۆژئاوا لە ڕێپێواندایە.\nبابەتی پێشووRagehanedna Şwen ü katen merasima Serxweşi welatparêz Kurd Ehmed poorkerim\nبابەتی دواترڕاگەیاندنی ئاگربەستی یەک لایەنە لە ئەدلەب لە لایەن ڕووسیاوە


ئێران سـنووره‌كانی خۆی له‌گه‌ڵ هه‌رێمی كوردسـتاندا داده‌خات\nی مانگی نۆ ٢٤, ٢٠٠٧\nكاربه‌ده‌سـتانی كورد ده‌ڵـێن ئێران وه‌ك ناڕه‌زایی ده‌ربڕین به‌رامبه‌ر به ده‌سـتگیركردنی ئێرانیـیه‌ك له‌لایه‌ن له‌شـكری ئه‌مریكاوه، خاڵه سـنووره‌یـیه‌كانی خۆی له‌گه‌ڵ هه‌رێمه كوردیـیه‌كه‌ی باكوری عێراقدا داخسـتووه.\nڕۆژی دووشه‌ممه ئێران سـنووره‌كانی خۆی له‌گه‌ڵ هه‌رێمی كوردسـتاندا داخست پاش ئه‌وه‌ی ڕۆژی پـێـنجشه‌ممه كاربه‌ده‌سـتێـكی سڤیلی ئێرانی به ناوی مه‌حمودی فه‌رهادی له هۆتێـلێـكی شـاری سلێمانی‌دا ده‌سـتگیركرا.\nله‌شـكری ئه‌مریكا ده‌ڵێت فه‌رهادی ئه‌ندامێـكی هێزی قودسی سوپای پاسـدارانه، كه باڵـێـكی كرداره نهێنیـیه‌كانی حكومه‌تی ئێرانه و تاوانباركراوه به‌وه‌ی كۆمه‌كی هێرشه كوشـنده‌كانی دژ به حكومه‌تی عێراق و هێزه‌كانی هاوپه‌یمانان ده‌كات.\nڕێبه‌رانی عێراق و ئێران ده‌ڵـێن مه‌حمودی فه‌رهادی به ئاگاداری ته‌واوی حكومه‌تی عێراق له ئه‌ركێـكی فه‌رمیدا بووه له عێراق.\nكاربه‌ده‌سـتانی له‌شـكری ئه‌مریكاش ده‌ڵێن فه‌رهادی ده‌ستی هه‌بووه له گواسـتنه‌وه‌ی ته‌قه‌مه‌نی بۆ ناو عێراق. هه‌روه‌ها له‌شـكر ده‌ڵێت ڕاپـۆرته هه‌واڵـگریـیه‌كان ئاماژه به‌وه ده‌كه‌ن فه‌رهادی ده‌ستیشی هه‌بووه له ڕاهێنان و ئاودیوكردنی تێرۆریسـتانی بیانی بۆ ناو عێراق.


هۆكارى خۆكوشتنى کۆنگرێسه‌كه‌ی ئەمریکا ئاشكرا كرا\n1211 جار بینراوە 14/12/2017 12:11 PM\nدوای ئەوەی ئەندامێکی ئەنجومەنی نوێنەرانی ئەمریکا تۆمەتبارکرا بەوەی دەستدرێژی سێکسی کردووەتە سەر کچێکی هەرزەکار، ئێوارەی دوێنێ کۆتایی بە ژیانی خۆی هێنا.\nدۆنی تینێڵ، بەرپرسی پۆلیسی ناوچەی بولیت لە ویلایەتی کینتەکی لە کەناڵی دەبلیو دی ئاڕ بیەوە ئاشکرایکرد، ئێوارەی دوێنێ دان جۆنسن ئەندامی ئەنجومەنی نوێنەرانی ئەمریکا لەسەر پردێکی چیای واشنتن لە ویلایەتی کینتەکی بە فیشەکێک خۆیکوشتووە.\nدوای ئەوەی ڕۆژی دووشەمەی ڕابردوو ناوەندی لێکۆڵینەوەی کینتەکی ئاشکرایکرد جۆنسن تۆمەتبارە بەوەی ساڵی ٢٠١٣ لە ژێرزەمینی ماڵەکەیدا دەستدرێژی سێکسی کردووەتە سەر کچێکی تەمەن ١٧ ساڵ.\nکچەکە لە ساڵی ٢٠١٣دا پۆلیسی لە ڕووداوەکە ئاگادارکردبووەوە بەڵام پاش لێکۆڵینەوەی پۆلیس کەیسەکە داخرا، هەروەها کچەکە لە دادگا سکاڵای لە دژی تۆمەتبارەکە تۆمارنەکردبوو.\nڕۆژی دواتر جۆنسن لە کەنیسەیەکەوە وتارێکیدا و ئەو تۆمەتانەی ڕەتکردەوە کە خراونەتە پاڵی، هەروەها وتیشی ستراتیجیەکی گشتگیر بۆ لەناوبردنی سیاسەتمەدارە محافزکارەکانی پارتی کۆمارییەکان لە ئەمریکا هەیە، داوای لە هاوڕێ و کەسوکاری کرد پشتیوانی لێبکەن.\nجۆنسن پێش ئەوەی خۆی بکوژێت لە پەیجەکەی خۆیەوە لە فەیسبوک داوای لە هاوڵاتیان کرد کە ئاگاداری هاوسەرەکەی بن، نوسیبوشی نەخۆشی دەروونی ناهاوسەنگی فشاری دوای زەبری دەروونی هەیە و ئەو نەخۆشیە زاڵبووە بەسەریدا بۆیە بڕیاری خۆکوشتنی داوە.


خانوویەکی دێرین مێژووەکەی بۆ سەدەی 19 دەگەڕێتەوە - تۆڕی میدیایی خەڵک\nخانووی حسێنی حاجی ڕەشید، لە پارێزگای سلێمانی کە دەکەوێتە گەرەکی دەرگەزێن، مێژووی دروستکردنی بۆ سەدەی نۆزدە دەگەڕێتەوە.\nسێ خانووی دڵگیر لەسەر یەک پارچە زەوی دروستکراون، بەڵام بە دیوار جیا کراونەتەوە خانووی یەکەم، لەسەر گۆشەکەیە داڕوخاوە تەنها چەند تاقێکی ماوە خانوی دووەم و سێەم ماڵی تێدایە و پارێزراوە.\nلەساڵی ۲٠٠۵ دا، بە هەوڵ و هیمەتی مامۆستا عەبدول ڕەقیب یوسف لەڕووخان و لەناوچون پارێزراوە.\nلە شوباتی 1980 دەزگای گشتی شوێنەواری عێراق و کۆلێژی ئەندازیاری زانکۆی بەغداد وێنەی ئەم خانووە و چەندین خانووی تریان گرتووە و هەر لەوکاتەوە ئەم خانووە بەخانووی کەلەپوری تۆمارکراوە. ئەم خانووە ساڵانی پێشوو فرۆشراوە بە بازرگانێک بۆ ئەوەی بیکات بە باڵەخانەیەکی شەش نهۆمی بۆ گەراجی ئۆرۆمبێل، بەڵام شوێنەواری سلێمانی ڕێی پێنەداوە و حکومەت ئەم خانووەی کڕییەوە و فەرمانگەی شوێنەوار ئیستملاكى کردووە، بەڵام لەبەر نەبوونی بودجە نەتوانراوە نۆژەن بکرێتەوە.\nهەردوو ئەندازیار ( فازل قەرەداغی ) و ( ڕێباز محەمەد ) دەرخستەیەکیان بۆی ئامادەکردووە و دراوەتە پارێزگاری سلێمانی تا بتوانرێت کاری نۆژەنکردنەوەی بۆ ئەنجامبدرێت\nئامادەکردن و فۆتۆ ـ شۆڕش وەهبی\nلە ئەزمەڕ و گۆیژە پارە لە خەڵك سەندراوە\nخەڵك- دابەشكردنی ئەو نەوتەی لەلایەن حكومەتی عیراقەوە بۆ هاووڵاتیانی هەرێم دەنێردرێت بەردەوامە و بڕیارە ئەم هەفتەیە لەناو سلێمانی بگاتە مەڵبەندی…\nئه‌رشیفه‌کان مانگێک دیاری بکه ئاب 2021 (170) ته‌مموز 2021 (1582) حوزه‌یران 2021 (1593) ئایار 2021 (1622) نیسان 2021 (1647) ئازار 2021 (1663) شوبات 2021 (1621) كانونی دووه‌م 2021 (1193) كانونی یه‌كه‌م 2020 (62)\n17 تەموز 2021 1.31 pm\nسلێمانی – نزار جەزا لە قائیمقامیەتی سلێمانی کۆبوونەوەیەک لەنێوان لایەنە بەرپرسەکانی شاری سلێمانی بەمەبەستی…\n02 شوبات 2021 4.50 pm\nخەڵك- كۆمپانیایەکی کەرتی تایبەت لە پارێزگای سلێمانی لەڕێگەی وزەی خۆرەوە ٢٠٠ کیلۆوات کارەبا بەرھەم دەھێنێت.


لە ئێوارە کۆڕێکی شیعرییدا بۆ بەڕێزان (حەسەن شافعی و جەعفەر شێخولیسلامی)دا،\nپێگەی رۆشنبیریی ئۆتاوا دەستبەکاربوونی خۆی راگەیاند.\nدوای نیوەڕۆی ڕۆژی یەکشەممە ڕێکەوتی ١٢ی مارسی ٢٠١٧دا، لە ئۆتاوا/کەنەدا. بەگێڕانی ئێوارە کۆڕێکی شیعری بۆ بەڕێزان( حەسەن شافعی و جەعفەر شێخو لیسلامی)، پێگەی رۆشنبیریی ئۆتاوا راگەیەندرا.\nلەدرێژەی قسەکانیدا ئاسۆ و ئامانج و هەیکەلەی ڕێکخراوەکەی باسکرد.\nپێگەی رۆشنبیریی ئۆتاوا / بەشی ڕاگەیاند


ڕێنمایی خۆراكی بۆ ڕۆژانی جەژن دەدرێتە ڕۆژووەوانان – تۆڕی میدیایی خەڵک\n2019/06/04 - 7:30 PM\nڕێنمای هاووڵاتیان دەكرێت، كە لە ڕۆژانی جەژن دووربكەونەوە لە زۆر خواردن و شیرینی و خواردنە خێراكان، چونكە دەبنە مایەی تێكچوونی گەدە و تەندروستی هاووڵاتیان تێك دەچێت.\nلەشكر حەمید، ئەندازیای خۆراك بە (خەڵك)ی ڕاگەیاند، پێویستە هاووڵاتیان لە ڕۆژانی جەژنی ڕەمەزان و بەتایبەت یەكەم ڕۆژ دووربكەونەوە لە زۆر خواردن و دووربكەنەوە لە شیرینی و خواردنەوە خێراكان، چونكە ماوەی 30 ڕۆژە لە ڕۆژدا دووربون لە خواردن، پێویستە ئاگاداری خۆیان بن.\nڕاشیگەیاند، ئێستە گەدەی ڕۆژووەوانان بچووك بۆتەوە و توانای ئەو خواردنەی جارانی نەماوە و نامۆ بووە بە خواردن لە ڕۆژدا، بۆیە دەبێت هاووڵاتی ئاگاداری تەندروستی خۆی بێت.\nوتیشی، “زۆر خواردن لە ڕۆژانی جەژن، خواردنی شیرینی، توشی گەدە تێكچوون و ترشانمان دەكات، مرۆڤ گێژ دەكات و توانای هیچی نامێنێت، ئەو خۆراكەشی دەیخوات دەبێت بە ژەهر و تووشی ڕشانەوە و سكچون دەبێت، پەستانی خوێنیشی بەرز دەبێتەوە”.\nئەوەشی خستەڕوو، باشترین شت ئەوەیە هاووڵاتیان بە ڕێژەی كەم نان بخۆن تا گەدەیان ئاسایی دەبێتەوە.\nئەندازیارى خۆراكجەژنی ڕەمەزانخواردن\nسەرۆكی شارەوانی لەندەن: ترەمپ سیمبوڵی ڕاستڕەوە توندڕۆكانە\nئێران بۆ سعودیە و ئیمارات: چاوەڕێی بڕیارێكی نوێی تاران بن


ڕۆژى شه‌ممه 15 ى کانونى یه‌که‌مى 2018 ، وه‌زاره‌تى ده‌ره‌وه‌ى تورکیا ڕایگه‌یاند: تورکیا به‌رده‌وام ده‌بێت له هێرشه‌کانى بۆ سه‌ر په‌که‌که له باکورى عێراق، ئه‌مه‌ش ڕۆژێک پاش ئه‌وه دێت که به‌غدا به فه‌رمى ناڕه‌زایى ده‌ربڕى سه‌باره‌ت به هێرشه ئاسمانییه‌کانى تورکیا و پێشێلکردنى سه‌روه‌رى خاکى و هه‌ڕه‌شه‌کردن بۆ سه‌ر خه‌ڵکى سیڤیل ناودێرى کرد.\nله‌شکرى تورکیا ڕۆژى هه‌ینى ڕایگه‌یاند هه‌شت شه‌ڕه‌ڤانى په‌که‌که‌ى کوشتووه، ئه‌مه‌ش واى کرد حکومه‌تى عێراق باڵیۆزى تورکیا له به‌غدا بانگ بکات.\nتورکیا به‌ر به‌رده‌وامى هێرش ده‌کاته سه‌ر بنکه‌کانى په‌که‌که له باکورى عێڕاق و ده‌ڵێت ئه‌وان چیاکانى باکورى عێراق وه‌کو باره‌گاى خۆیان به‌کار ده‌هێنن و له‌وێوه هێرش ده‌که‌نه سه‌ر تورکیا.\nڕه‌جه‌ب ته‌یب ئه‌ردۆغان سه‌رۆکى تورکیا هه‌ڕه‌شه‌ى ئه‌نجامدانى هێرشێکى زه‌مینى بۆ سه‌ر باکورى عێرق کرد له سه‌ره‌تاى ئه‌م ساڵ. له‌م هه‌فته‌یه‌شدا ئاماژه‌ى به ئۆپه‌راسیۆنێک کرد دژ به شه‌ڕه‌ڤانانى یه‌په‌گه له سوریا.\nله به‌یاننامه‌یه‌کدا وته‌بێژى وه‌زاره‌تى ده‌ره‌وه‌ى تورکیا وتى " په‌که‌که به شێوه‌یه‌کى نایاسایى چه‌ندین ساڵه خاکى عێراق به‌کار ده‌هێنێت بۆ هێرش کردنه سه‌ر تورکیا، له ئه‌نجامى ئه‌م هێرشانه هه‌زاران که‌س کوژراون."\nئه‌و ده‌شڵێت ئانکه‌ره به به‌رده‌وامى داواى له حکومه‌تى عێراقى کردووه لاى خۆیه‌وه ئه‌م کرده‌وانه‌ى په‌که‌که ڕاگرێت.\nئه‌و وتیشى " ئه‌م ئۆپه‌راسیۆنانه به‌رده‌وام ده‌بن هه‌تا ئه‌و کاته‌ى ئه‌و ڕێکخراوه تیرۆرستییه بنکه‌ى له خاکى عێراقدا بێت و هه‌تا ئه‌و کاته‌ى ئاسایشى تورکیا پێویستى به‌م کاره بێت."\nوه‌زیرى ناوخۆى تورکیا ڕه‌خنه‌ى توند له ئه‌مه‌ریکا ده‌گرێت


نزیکەی 140 ئەفغانی لە باکوری کوردستان دەستگیرکراون\nلەگەڵ زیادبوونی توندوتیژییەکان و هەواڵی دەسەڵاتگرتنەوە دەستی تاڵیبان ژمارەیەکی زۆر ئەفغانی وڵاتەکەیان بەجێهێشتووە و ئەمڕۆش 133 پەنابەری ئەفغانی لە باکوری کوردستان دەستگیرکراون.\nمیدیاکانی تورکیا بڵاویانکردووەتەوە، ئەمڕۆ ژمارەی ئەفغانییە دەستگیرکراوەکان لە شاری وان و دەوروبەری گەیشتووەتە 133 کەس و ئەو ئەفغانیانە هەوڵیانداوە لە ڕێگەی خاکی ئێرانەوە تورکیا بۆ وڵاتی سێیەم بەکاربهێنن.\nبەپێی هەواڵی میدیا تورکییەکان بەهۆی زۆربوونی هاتنی ژمارەی پەنابەرە ئەفغانییەکان لە ئێرانەوە، سنوری ئەو وڵاتە لەگەڵ ئێران توندتر کراوەتەوە.\nڕێکخراوەکانی سەربە نەتەوەیەکگرتووەکان ئاشکرای دەکەن، تەنها لە یەک مانگدا 270 هەزار ئەفغانی وڵاتەکەی خۆیان جیهێشتووە و بەرەو وڵاتانی دراوسێ و بەوپێیەش تا ئێستا ژمارەی ئەفغانییە ئاوارەکان گەیشتووەتە 3,5 ملیۆن کەس.\nلە ماوەی ڕابردوودا وەزیرانی دەرەوەی تورکیا و ئێران و ئەفغانستان لە ئەنتاڵیا کۆبوونەوە و بڕیاربوو میکانزمی مامەڵەکردن لەگەڵ ئاوارە ئەفغانییەکان دابڕێژرێت، بەڵام وەزارەتی دەرەوەی تورکیا دەڵێت میکانزمێک دیاری نەکراوە و تورکیا ناچارە سنورەکانی توندتر بکاتەوە.\nفڕۆکەخانەی سلێمانی گەشتیاران و کۆمپانیا گەشتیارییەکان ئاگاداردەکاتەوە\nڤیدیۆ.. جارێکی دیکە مزگەوتێکی شیعەکان لە ئەفغانستان تەقێندرایەوە و کوژراو هەن\nوەک هەینیی ڕابردوو، جارێکی دیکە تەقینەوە لەناو مزگەوتێکی شیعەکان لە ئەفغانستان ڕوویدا و بەهۆیەوە چەند کەسێک کوژراون. تەقینەوەکە…\nبەرپرسێكی ئەمریكا: لە شەش مانگدا داعش دەتوانێت هێرش بکاتە سەر بەرژوەندییەكانمان لە ئەفغانستان\nجێگری وەزیری بەرگریی ئەمریكا ڕایدەگەیەنێت، داعش لەماوەی شەش مانگی داهاتوودا ڕەنگە بتوانێت هێرشبكاتە سەر بەرژەوەندییەكانی ئەمریكا. ئاژانسی ڕۆیتەرز…\nئەمریکا لەوەڵامی تەقینەوەکانی کابولدا هێرشی بۆ سەر پلاندانەرێکی داعش ئەنجامدا\nسوپای ئەمریکا کردنە ئامانجی سەرکردەیەکی داعشی لە ئەفغانستان ڕاگەیاند، کە بەرپرسی پلاندانانی داعشبووە لەو وڵاتە و لە هێرشەکەدا…\nخۆپیشاندانێكی دیكە لە ئەفغانستان قوربانیی لێكەوتەوە\nبەهۆی تەقەی چەكدارانی تاڵیبان و پاڵنان و پاڵەپەستۆ، لە شارێكی ڕۆژهەڵاتی ئەفغانستان قوربانی كەوتەوە. ئاژانسی ڕۆیتەرز لەسەر زاری…


ئەوەی بوویە ھۆی ئاستبەرزی خوێندن لە یابان - باسک نێت\nدەستپێك/ نوسەران/ئەوەی بوویە ھۆی ئاستبەرزی خوێندن لە یابان\nلەم ڕۆژگارەدا، کەمنین ئەو وڵاتانەی شێوازی وانەوتنەوەی (یابانی) پەیڕەو دەکەن لە خوێندنگاکانیان دا، چونکە ئەوان بە ئاستێکی زۆر بەرزو بەرھەمداری جیاواز گەیشتوون . جا ئەوانەی بە شارەزایی و پسپۆڕی شایستەوە، بەدواداچونیان کردووە بۆ ھۆکاری گەیشتن بەو ئاستە بەرزەی خوێندن لە وڵاتی یابان، لە (٧) نھێنی دا دایان ڕشتووە بەم شێوەیە:\n١ـ خوێندن لە یابان ناچارییەو وەک ھەروڵاتێکی دونیا بۆ چوار قۆناخی بنچینەیی دابەشکراوە. بەڵام جیاوازیەکە لێرەدا ئەوەیە کە منداڵی یابانی زمانی یابانی فێردەکرێت لەپاڵ ھونەرو مۆزیکی ڕەسەن و ماتماتیک و زانستی کۆمەڵایەتی، ھەروەھا گرنگتر لەمانە کە فێردەکرێت، پەروەردەکردنیەتی لەسەر (ئەخلاقی ڕەسەن) و، پابەندکردنیەتی پێوەی.\n٢ـ بایەخدان بە گیانی کاری تیمی (العمل الجماعی).\nلە قوتابخانەو خوێندنگەی یابانی دا، ئاساییە گەر کرێکارو فەرمانبەری پاکەوانیت دەست نەکەوێت، چونکە بەرنامە و پڕۆگرامی خوێندن و قوتابخانە، گرنگی تەواو دەدەن بە (فێربوون و پەروەردەبوون و بارھێنانی) منداڵانی قوتابی، لەسەر بنەمای خاوێنی کەسێتی . وە چۆنیەتــی پارێزڕاگرتنی ئەو ژینگەی تیایدا دەژین، بگرە قوتابخانە منداڵان وا ڕادەھێنن کەوا خاوێنکردنەوەی پۆل و قوتابخانە ، ڕێ و گوزەرێکە بۆ ڕاھاتن لەسەر بەرپرسیارێتی گەورەتر. ئاوا لەو سەرەتایەوە ڕایاندەھێنن لەسەر کاری تیمی و پێکەوە ئیشکردن.\n٣ـ ڕەوشت پێش زانستە.\nچڕکردنەوەی قوتابخانەو خوێندنگەی یابانی، لەسەر بونیاتنانی کەسێتی منداڵ، ھەر لە سەرتاو ساواییەوەیە، لەڕێی پارێزکاری لە (سیحەت و تەندروست)یە، بە ئاشناکردنی بە ڕێگاکانی خۆراکی تەندروست. پاشان بەھێزکردنی کەسێتی خۆی بە ڕێزگرتنی تەمەن و ئەزموونی گەورەکان و، بەھرەی کارامەو لێھاتووەکان . لەلای ئەوان، ڕێزگرتنی قوتابی لە مامۆستاکەی ، دەگاتە ئاستی پەرستش . ئاوا پەروەردە و ڕەوشت ، پێکەوە یەکێکن لە بنەما نەگۆڕەکانی خوێندن و فێربوونی یابانی، بە ناچاری دەخوێنرێن و لەسەریان باردەھێنرێن.\n٤ـ ساڵی خوێندن بەبێ پشووە.\nخوێندن لە یاباندا بەزۆری ماوەکەی درێژترە لە جیھان دا، وە پشووی قوتابخانە لە شەش ھەفتە تێناپەڕێت، کەوایە فێربوون و خوێندن لە یاباندا کارێکی ئاسان نییە، بەڵام قوتابخانە ھەموو ڕێگاێکی خۆشی و ڕابواردن و، پەروەردە و، فێرکردنی گرتووەتەبەر بۆ گشت قوتابیان، بـەو ھۆیەوە قوتابی زۆربەی کاتی لە (پۆل و قوتابخانە) بەسەری دەبات.\n٥ـ یەکەمجار کارو کۆشش.\nھەرچەندە لە وڵاتی یابان خوێندن ھەندێ شتی قورس و گرانە، تا ئاستێکی بڵند، لەگەڵ ئەوەشدا گرنگی تەواو دەدەن بە ھەوڵ و ھیمەت و کۆششی قوتابی، نەک بە زیرەکی و زرنگیەکەی. لەم ڕوانگەوە قوتابخانەو خوێندنگە ، قوتابی خاوەن ھیمەت و ھەوڵدەرو کۆششکار دەخەمڵێنن و بایەخی زیاتر پێدەدەن لە بری قوتابی زیرەکی بێھەوڵ و ڕەنجنەدەر. لەوێ منداڵی یابانی پەروەردە دەبێت و باردەھێنرێت لەســەر بایـەخ و بەھـاو گرنگی کارکردن و تێکۆشان و ڕەنجدان، بە (مایەو بەھا)ی ئەوەی تاکە ھۆکارێکە بۆ دەستخستنی پلەو پایەیەکی پاک و چاک و دیارو بەرھەمداری ستایشکراوی ڕێزلێنراو.\n٦ـ پێکەوە دەچینە پێش و سەردەکەوین یان بەیەکەوە دەرناچین و کەناردەکەوین.\nبەرنامەو نیزامی خوێندن لە یابان، باوەڕیان نییە بە کاری جیاکردنەوە و تایبەت، یاخود وانەی تایبەتی و جیایی، وەیان تاقم و دەستەی بەھێزکردن، بەڵکو یا ھەموان پێکەوە لە (پۆلی خوێندن)دا سەرکەوتوو دەبین و پێشدەکەوین، وەیان بەیەکەوە دەرناچین و پاش دەکەوین. قوتباخانەکانی یابان ھەمیشە بە دروشمی (گیانی پێکەوەیی و بەیەکۆبوون) ناسراون و دەردەکەون لە گشت بوارێکدا، بگرە زانین و فێربوون، سەرکەوتن و پێشکەوتن، کەوتن و پاشکەوتن، ئەمانە گشتی پاڵنەرن بۆ قوتابی بۆ سەرکەوتن و بەرەوپێش چوون، بەڵکو کێبڕکێ و پێشبڕکێی نێوانی ھاوڕێکان ڕاست و پاک و بەرھەمدار و مەردانەیە.\n٧ـ دڵبەندی بە قوتابخانەوە.\nقوتابخانەکانی یابان پشت دەبەستن بە چاندن و بڵاوکردنەوە و پاراستنی (گیانی دڵبەستن و دڵبەندی) بە قوتابخاوە، لەلایەن قوتابیان و مامۆستیان و، تەواوی دەزگا پەیوەندیدارەکانی دەوڵەتەوە . بۆیە دەبینی خوێنکار لە چوون بۆ قوتابخانە لە وادەی خۆی دواناکەوێت ، نەک نەچوون و غائب بوون . تەنانەت خودی مامۆستاش ھەست بە ماندوبوون و بێزاری ناکات لە پابەندبوونی بە وادەو ماوەی بەشە وانەکانیەوە. بەڵکو لەبەر گەرموگوڕی و دڵگەرمی قوتابیەکانی؛ کات و دەرفەت بۆ ئامادەکردن و وتنەوەی وانەکەی؛ زایە ناکات، ئا ئەمە گشتی لە (دڵبەندی بە قوتابخان)ـەوە سەرچاوە دەگرێت.\nسەرئەنجام قوتابخانەکانی یابان بایەخی تەواو دەدەن بە لێھاتن و ھەوڵ و ھیمەت و ڕەنجدانی قوتابی، جا بۆ کرانەوەی ئاسۆی ھزری قوتابی، کات و ماوەی زیاتر دەدەن بە وانەی ماتماتیک و ژمێرەزانی، لەم بارەوە ھەفتانە (١٠) کاتژمێر تەرخان دەکەن بۆ ئەم بەشە، چونکە لە (تێکڕا)دا ئاستی زرنگی قوتابی گەشە دەکات و پێشدەکەوێت.\nبە ھیوای بەھەندگرتنی ئەم ئەزموونە ناوازەو بەرھەمدارە، لەلای دەستڕۆشتوانی زێدەکەم (کوردستانی شیرین).


statements-apr1922-kirmanciyanavin – KCK-Info\nکەجەکە: بە تێکۆشانی هاوبەشی گەل و گەریلا هێرشەکان تێکدەشکێن\nهەموو جارێک بەرپرسانی پەدەکە دەچنە تورکیا، دەوڵەتی تورک لە دژی بزووتنەوەى ئازادیی کرد دەست بە هێرش دەکات. بۆیە ڕێکەوت نییە، کە دوای کۆبوونەوەی مەسرور بارزانی لەگەڵ تەیب ئەردۆغان و ڕاوێژکاری میت، دەوڵەتی تورک هێرشی کردە سەر هەرێمەکانی پاراستنی مەدیا، هاوپەیمانیی فاشیستی ئاکەپە – مەهەپە بە پشتیوانیی پەدەکە دەیەوێت تێکۆشانی ئازادیی گەلی کورد لەناوببات.\nگەلی کورد لە هەموو بەشەکانی کوردستان و لە هەر کوێیەک بێت دەیانەوێت پەدەکە دەستبەرداری هاوکارییەکانی بێت بۆ دەوڵەتی تورک، بەڵام پەدەکە زیاتر خۆی دەکاتە بەشێک لە هێرشە داگیرکارییەکانی دەوڵەتی تورک. بەم شێوەیە لە جیاتی ئەوەی گوێ لە دەنگی گەلی کورد بگرێت، داخوازیی دەوڵەتی تورک جێبەجێ دەکات، ئەمەش خەڵکی کورد و دۆستانی گەلی کورد بێزار و توڕە دەکات.\nپارتی سەرباری ئەوەش ئامڕازی پڕوپاگەندە بەکاردەهێنێت بۆ شاردنەوەی پەیوەندییەکانی لەگەڵ دەوڵەتی تورکدا، بەڵام کردەوەکانی ئێستای ئەوە دەردەخات، کە ئەو هێرشانە بە پلانێکی هاوبەش ئەنجام دەدرێن. دەوڵەتی تورک لەو ناوچانەدا هێرش دەکاتە سەر گەریلا پەدەکە تیایاندا باڵادەستە، ئەو ڕاستییە نیشان دەدات، کە پەدەکە هاوکاریی دەوڵەتی تورک دەکات.\nبەبێ ئەوەی پارتی ئاسایش و ئەمنییەتی هێزەکانی دەوڵەتی تورک مسۆگەر نەکات، ئەستەمە هێزە سەربازییەکانی فاشیزمی ئاکەپە لە شارەکانی بامەڕنی و ئامێدی و دێرولوک و شیلادزێ هێرش بکەنە سەر گەریلاکان. پارتی ڕێگە بە سوپای تورک دەدات هێرش بکاتە سەر ئەو ناوچانە و بەو شێوەیە پشتیوانی لە هەوڵی گەمارۆدانی گەریلاکان دەکات. سەرەڕای ئەوەش لە چەندین ناوچە و هاوکات لەگەڵ هێرشەکانی دەوڵەتی تورک دا، هێزە سەربازییە تایبەتەکانی پەدەکەش دەستیان بە جموجوڵ کرد. هەوڵ دەدەن ناوچەکانی گەریلا دەورە بدەن و پەیوەندیی نێوان هێزەکانی گەریلا بپچڕێنن و لە هەندێک ناوچەی گەریلادا خۆیان جێگیر بکەن و بەو شێوەیە یارەمەتیی دەوڵەتی تورک دەدەن، کە ئەنجام بەدەست بهێنێت. ئەم ڕاستییە لە لایەن هەموو گەلی کورد و گەلەکەمانەوە دەبینرێت، کە ئەوانە پەیوەندییان بە پەدەکەوە هەیە و لایەنە سیاسییەکان ئەوە دەبینن. پەدەکە بەسیاسەتەکانی خۆی بۆ مامناوەند و درێژخایەنی دەبێتە هاوبەش لەو دۆخە خراپ خراپ و سلبییەیەدا، کە زیان بە گەلی کوردستان دەگەیەنێت.\nپێویستە گەلی باشووری کوردستان ڕاپەڕن و ئەرکی مێژوویی وڵاتپارێزیی خۆیان جێبەجێ بکەن\nئەم هێرشە داگیرکارییانەی دەوڵەتی تورک تەنها دژی تەڤگەری ئازادیی ئێمە و گەریلا فیداییەکانی نییە. ئەم هێرشە هێرشێکە، کە دەوڵەتی تورک دەیەوێت لە باکوری کوردستان ئیرادە بشکێنێت، سیاسەتی جینۆساید و پاکتاوکردن گەورەتر بکات و بەپێی دۆخ و قەیرانەکان دەستکەوتەکانی باشوری کوردستان بە تەواوی لەناوببات. بەرپرسانی دەوڵەتی تورک هەمیشە باس لە ئامانجەکانی خۆیان دەکەن. ئەگەر ئەم لێدوانە تەنیا وەک قسەیەک بۆ سیاسەتی ناوخۆ هەڵسەنگێنرێت، ئەوە دەرئەنجامی جدی و قورسی لێدەکەوێتەوە و دەبێتە تەڵەیەکی مێژوویی. ئامانجی دەوڵەتی تورک لەو هێرشانە دەستبەسەرداگرتنی ناوچە ستراتیژییەکانە، کە خۆی زاڵ بکات بەسەر جوگرافیای کوردستاندا.\nلە پێش هەموانەوە دەبێت خەڵكی باشوری كوردستان و هێزە سیاسیەكان و هەموو گەلەكەمان، دام و دەزگا دیموكراتیخواز و هێزە سیاسییەكان بەگشتی لەدژی ئەو هێرشە راپەڕن، كە دەوڵەتی تورك بەو هێرشانە دەیەوێت لەسەرئاستی كوردستان باڵادەست بێت و كوردستان بكاتە گۆڕەپانێك بۆ بڵاوبوونەوەی نەتەوەبوونی توركان. گەلەكەمان لەباشوری كوردستان لەدژی هێرشی ٢٠٠٨ بۆ سەر زاپ، لە بامەڕنێ، كایشا، ئامێدی، دێرەلووك و شیلادزێ راپەڕین و رێگەیان نەدا جمۆجوڵی ئەرتەشی تورك لەو هەرێمانە، بەمشێوەیە هاوكارییەكی مەزنیان لە بنكەوتنی ئەرتەشی تورك لە زاپدا كرد. ئەمڕۆكەش دەبێت گەلەكەمان لەباشوری كوردستاندا بەتایبەتی لەو هەرێمانە راپەڕن و ئەركی مێژوویی و وڵاتپارێزی خۆیان بەجێ بهێنن.\nلەهەموو بەشەكانی كوردستاندا دەبێت گەلەكەمان هەڵوێستێكی وەها نیشان بدات، كە لەگەڵ بەرخۆدانی گەریلا یەكانگیر بن\nبێگۆمان هەر چون گەریلا ماوەی چل ساڵە تێدەكۆشێت، هەرچۆن ساڵی ٢٠٢١ زەربەیەكی مێژوویی لە ئەرتەشی توركدا، بەهەمانشێوە لەبەرامبەر بەهەموو هێرشەكانیش شەڕێكی مەزن بەرێوە ببات. كچ و كوڕی گەلی كورد، منداڵانی ئەم گەلە لەدژی ئامانجی لەناوبردن و داگیركاری دەوڵەتی تورك بەشێوەیەكی فیدایی بەرخۆدان بكەن، بەڵام بۆ ژیانێكی ئازاد و دیموكراتیكی گەلی كورد لەهەر بەشێكی كوردستاندا مسۆگەر ببێت، دەبێت ئەم هێرشەی دەوڵەتی تورك شكست بهێنێت و بنبكەوێت كە لەدۆژمنایەتی لەدژی كوردان لەپێشەوەیە. بۆ ئەمەش پێویستە لەهەموو بەشەكانی كوردستاندا گەلەكەمان هەڵوێستی وەها نیشانبدەن كە لەگەڵ بەرخۆدانی گەریلا یەكانگیر بێت.\nدەبێت ئێمە لە هەموو شوێنێكدا شەڕ بكەین\nبێگۆمان ئەگەر دەوڵەتی تورك دەڵێت، چی دەبێت با ببێت، من هێرشی دەسكەوتەكانی كوردان دەكەم، پێویستە ئێمەش لە هەموو شوێنێك لە دژی دەوڵەتی تورك تێكۆشان بكەین، پەلاماری هەموو دام و دەزگا و باڵەخانەیەكی داگیركاران بدەین. ئەگەر دەوڵەتی تورك شەڕ تەنیا بە شوێنێكەوە سنوردار ناكات، دەبێت ئێمەش لە هەموو شوێنێك شەڕ بكەین.\nدەبێت گەلانی ئەوروپا و ئەمریكا لەبەرامبەر بە پەیوەندییە پیسەكانی حكومەتەكانیان لەگەڵ توركیا ناڕەزایەتی نیشان بدەن\nدەوڵەتی تورك بۆ ئەو هێرشانە دەستوری لەئەوروپا و دەوڵاتە یەكگرتووەكانی ئەمریكای وەرگرتووە. دەوڵەتی تورك لەم ماوەی دواییدا هەوڵدەدات پەیوەندیەكانی لەگەڵ ئەوروپا و ئەمریكا لەئەنجامی مامەڵە بەكوردانەوە پێشبخاتەوە. ئەرێكردنی ئەمریكا و ئەوروپا لەم هێرشانەی داگیركەری بەدەوڵەتی تورك نیشاندەدات كە بۆچی لەبەرامبەر بەو هێرشانە بێدەنگن. لەئۆكراینیا لەبەرامبەر بەداگیركەری ناڕەزایەتی نیشاندەدەن، بەڵام بۆ هێرشی لەناوبردن و توانەوەی دەوڵەتی توركی داگیركەر ئەرێ دەكەن، ئەمەش بەقسەیەكی هەر سووك، دوورووییە. ئەگەر لەبابەتی داگیركاری لەئۆكرانیا لەدڵەوە بن، دەبێت هەموویان لەدژی هێرشی داگیركەری توركیش بن. دەبێت پێی بڵێن، كە خۆی لە هەرێمەكانی پاراستنی مەدیا و باكوری رۆژهەڵاتی سوریا بكێشەوە و بچۆرە دەرەوە. ئەگەر هەڵوێستێكی وەها نیشان نەدەن، ئەو كاتە دەبنە هاوبەشی سیاسەتی لەناوبردن و دۆژمنی كوردان كە دەوڵەتی تورك چەكی كیمایی و قەدەغەكراو لەهێرشەكاندا لەدژیان بەكاردێنێت.\nده‌وڵه‌تی تورك داگیركه‌رترین ده‌وڵه‌تن پاكتاوكه‌ر و سته‌مكارترینی مێژووه، به‌ڵام سه‌رباری ئه‌و راستیه‌ش له شه‌ڕی نێوان رووسیا و ئۆكرانیادا خۆی وه‌ك هاوڕێی ئاشتی نیشانده‌دات و هه‌وڵ ده‌دات جیهان بخه‌ڵه‌تێنێت. هاوپه‌یمانی فاشیستی ئاكه‌په- مه‌هه‌په خۆی بێتاوان نیشان ده‌دات و له‌لایه‌كه‌وه هه‌وڵ ده‌دات سود له‌و شه‌ڕه وه‌ربگرێت، له‌لایه‌كی تریشه‌وه به‌و رووه‌ی خۆیه‌وه هه‌وڵ ده‌دات هێرشه داگیركه‌رییه‌كانی خۆی له‌سه‌ر كوردستان په‌رده‌پۆش بكات.\nهێزه‌كانی وه‌ك ئه‌مریكا و ئه‌وروپا، كاتێك له شوێنێكی جیاواز داگیركاری ده‌بێت، گازی قه‌ده‌غه كراو به‌كارده‌هێنرێت و مرۆڤ له زێدی خۆیان كۆچبه‌ر ده‌كرێن ئه‌وانه وه‌ك تاوان و پاكتاوكاری ده‌بینن، به‌ڵام كاتێك كه هێرش بۆ سه‌ر كردان ئه‌نجام ده‌درێت، له‌به‌ر به‌رژه‌وه‌ندییه سیاسیه‌كانیان قاوی به‌سه‌ردا ده‌نوقێنن. هه‌ر بۆیه مه‌به‌ستی ئه‌وان له به‌رژه‌وه‌ندی سیاسی نه‌بینینی سته‌م و پاكتاوكردنی گه‌لانه.\nله‌به‌ر ئه‌وه ده‌بێت گه‌لانی ئه‌وروپا، هێزه دیموكراسیه‌كان، گه‌لی ئه‌مریكا و هێزه دیموكراتیكه‌كانی ئه‌و راستیه ببینن و رووبه‌ڕووی په‌یوه‌ندی چه‌په‌ڵی حكومه‌ته‌كانیان له‌گه‌ڵ ده‌وڵه‌تی تورك بوه‌ستنه‌وه.\nله‌به‌ر ئه‌وه‌ی خاكه‌كه‌یان پێشكه‌ش به توركیا ده‌كرێت ده‌بێت گه‌لی عێراق لێپرسینه‌وه بكات\nده‌وڵه‌تی عێراقیش به‌رپرسیارێتی ئه‌و هێرشانه‌ی له ئه‌ستۆیه. له بری ئه‌وه‌ی كه به‌رامبه‌ر داگیركاری له‌سه‌ر باشوری كوردستان بوه‌ستێته‌وه هێرش ده‌كاته سه‌ر گه‌لی سته‌ملێكراوی ئێزدی، ئه‌وه‌ش ده‌ریده‌خات كه عێراق بووه‌ته دیلی به‌رده‌ستی توركیا و په‌ده‌كه. سه‌ركرده‌ی فاشیستی ده‌وڵه‌تی تورك ته‌یب ئه‌ردۆغان ده‌ڵێت، له باشوری كوردستان له سه‌ر ئه‌و ناوچه‌یه باڵاده‌ست ده‌بین، ئه‌و شوێنه له ژێر كۆنتڕۆڵی ئێمه‌دایه. به‌و جۆره ده‌رده‌كه‌وێت كه عێراق و په‌ده‌كه گۆڕه‌پانه‌كانی رێكان و نێروه‌ش له نێودا ناوچه‌یه‌كی به‌رفراوانیان به توركیا فرۆشتووه. ده‌بێت گه‌لی عێراق و باشوری كوردستان لێپرسینه‌وه له‌وه بكه‌ن كه بۆچی ئه‌و خاكه پێشكه‌ش به توركیا كراوه.\nله هه‌موو شوێنێك پێویسته په‌ره به تێكۆشان له دژی داگیركاری بدرێت\nحكومه‌ی فاشیستی ئاكه‌په و مه‌هه‌په پلانی هێرش و داگیركاری زۆر به‌رفراوانیان داڕشتووه. به‌و هێرشه هه‌موو ده‌ستكه‌وته‌كانی گه‌لی كوردیان كردووه‌ته ئامانج.، بۆ كاتێكی نزیكیش ده‌یانه‌وێت هه‌ڵبژاردن بكه‌ن و دیسان ده‌سه‌ڵات بگرنه‌وه ده‌ست. به‌و جۆره به پێی لێكدانه‌وه‌كانیان ئه‌وان كوردان پاكتاو ده‌كه‌ن و ده‌گه‌نه ئامانجه‌كانی خۆیان.\nپێویسته گه‌لی كورد و دۆستانی گه‌لی كورد شه‌و و رۆژ له هه‌موو شوێنێك هه‌ڵسنه سه‌ر پێ و تێكۆشان له به‌رامبه‌ر داگیركاری به‌گوڕ بكه‌ن. ده‌بێت ئه‌و تێكۆشانه له كوردستاندا قه‌تیس نه‌مێنێت، پێویسته گه‌لانی دراوسێ، گه‌لانی جیهان و ته‌واوی هێزه دیموكراسیه‌كان گوڕ به‌و تێكۆشانه بده‌ن.\nبه تێكۆشانی یه‌كده‌ست و هاوبه‌شی گه‌ریلا و گه‌لی كورد ئه‌و هێرشه تێكده‌شكێنرێت. ده‌رگاكانی كوردستانی ئازاد و رۆژهه‌ڵاتی ناوه‌ڕاستی دیموكراتیك تا كۆتایی ده‌كرێنه‌وه.


لە هەڵبژاردندا، براوە و دۆڕاو و ناوەندە، یان مرۆڤ و مرۆڤایەتیی؟\nپرۆسەی هەڵبژاردن، لە دنیایی دیموکراتیەتدا، وەک یەکەم هەنگاو دادەنرێت بۆ فەراهەمکردنی دیموکراتیەت، دوای ئەم پرۆسەیەش هەنگاوەکانی تری دیموکراتیەتیی بە دوادادێت، وەک، دروستکردنی حکومەت لە لایەن لیستە براوەکانەوە، دابەشکردن و جیاکردنەوەی دەسەڵات بەسەر هەرسێ دەسەڵاتەکەی (پارلەمان و، جێبەجێکردن و، دادوەریی)، هەموو ئەو هەوڵانەش بۆ ئەوەیە کە دیمکراتیەت فەراهەمبکرێت و پایەکانی ئەو دیموکراتیەتەش لە پێش هەموو شتێکەوە ئازادی و دادپەروەریی و یەکسانییە، بە مانا قوڵ و فراوانەکانییان. دواتریش ماف و ئەرکی تاکەکانی کۆمەڵگاو، پێوەندی تاکەکان لەگەڵ کۆمەڵگاداو، پێوەندی حیزب و لایەنە سیاسییەکان بە کۆمەڵگاوەو، بە گشتی دیارییکردنی فەلسەی حکومڕانیی لە دەستورێکی سەردەمیانەی شایستە بە ژیانی ئەمڕۆی پێشکەوتوو بە راپرسیی و دەنگی زۆرینەی خەڵکی کوردستان تۆماردەکرێت.\nیەکەم مافیش بۆ تاکەکان مسۆگەرکردنی ژیانێکی شکۆمەند و بەختەوەرییە. تاکەکان ئەگەر ژیانیان مسۆگەرنەکرابێت، سەروسامانیان پارێزراونەبێت، ژیانێکی بەختەوەر و شکۆمەندیان بۆ دابیننەکرابێت ئەوا کۆی پرۆسەی دیموکراتیەت دەخاتە ژێر پرسیارەوە.\nلە حاڵەتێکی وادا، هەڵبژاردن و دیموکراتیەت و ئازادییەکان لە گەمەیەکی سیاسیی و هەڵخەڵاتاندن و خۆڵکردنە چاوی خەڵک زیاتر هیچ شتێکیتر نابێت. ئەم شیکرندەوە کورتە، سەرەتایترین زانین و زانراوە لە لای زۆربەی زۆری تاکەکانی کۆمەڵگا، بە تایبەتی لە لای خەڵکانی هوشیارو بە ئاگا.\nئێستا با پرسیاری ئەوە بکەین، ئایا ئەم پرۆسەی هەڵبژاردنە لە کوردستانی عێراقدا، وەک یەکەم هەنگاوی دیموکراتیەت، ماف و ئازادیەکانی تیا فەراهەمکرا؟ حورمەت و کەرامەتی تاکی کوردی تیا پارێزرا؟ سەرەتایترین ماف کە مافی ژیانی مرۆڤەکانە لەم پرۆسەیەدا پارێزرا؟ ئەخلاقی راستگۆیی وەک خەسڵەتی مرۆڤی شارستانیی و حیزبی پێشەرەو و پێشەنگ و دیموکرات و سۆسیالدیموکراتی تیا هەبوو؟ براوەو دۆڕاویی تیا هەبوو؟\nئەگەر بوێرانەو، دوور لە عاتیفە و خۆ خەڵەتاندن وەڵامی ئەو پرسیارانەبدەینەوە، ئەوە دەبێت هەموو دانبنێین بەوەدا کە پرۆسەیەکی هەتابڵێیی دوور بوو لە شارستانیەتەوە، پڕ بوو لە هاتوهاوار و دەنگە دەنگ و قەرەباڵغی و دروستکردنی حەشامات، بە شێوەیەکی زۆر دواکەوتوانە ئەم پرۆسەیە دەگوزەرا و گوزارشتیی لێدەکرا. بە جۆرێک کە خەڵک هەراسان ببوو لە ژاوەژاوی سەرشەقامەکان وکۆڵانەکان، ئەو نەخۆشانەی بە ڕێدەکەوتن بۆ نەخۆشخانەکان، سەد خۆزگەیان دەخواست لە ماڵەوە بەدەم ئازارەوە بمانایەتەوەو ئەو هەموو هۆڕێن و دەنگە دەنگ و هاتوهاوارەی سەر شەقامەکان گوێچکەکانی کەڕ و کاس نەکردایەو توشیی ژانە سەرینەکردانایە.\nپرۆسیەک بوو سەرەتایترین ماف، کە مافی بانگهێشتی شارستانیانەیە تیایدا نەبوو، هیچ دایک و باوک و خێزانێک، لە هاتنەوەی کچەکەی یان کوڕەکەی دڵنیا نەبوو کە دەچووە دەرەوە بۆ بانگهێشت بۆ حیزب و لیستەکەی. هەموو کەس لە جێیی خۆیەوە نزا و داوای ئەوە بوو کە کەس نەکوژرێت، کەس خوێنی لێنەیەت، هەرچۆنێک بێت ئەم پرۆسیە بروات و لە کۆڵبێتەوە بێ کێشەو کوشتن و خوێنرشتن. بەڵام ناشارستانیەتیی خەڵکەکەو، حیزبەکان ئەوەندە نزم و نابەرپرسیارانەبوو، تا گەیشتە ئەو ئاستە نەخوازراوەی کە چەندین کەسی تیا کوژرا، دەیان کەس بریندارکرا، جەرگی چەندین دایکیان هەڵقرچاند، سوێیان کردە دڵی دەیان ماڵ و خێزانەوە.\nئەوەی کە وتی داخی دەکەین، راستیکرد، دەیان خێزانی کوردستانیان داخکرد. سەلماندیان کە زۆر نادیموکراتیانە، زۆر بێ شەرمانە، زۆر ناشارستانیانە ڕەفتاردەکەن لەگەڵ ئەنجامەکانی هەڵبژاردندا. ئەوانەشی کە بردیانەوە! ئەوەندە بێ شەرمانە، ئەوەندە ناشارستانیانە، ئەوەندە خێڵەکیانە دەستیانکرد بە شایلۆغان و هەڵپەڕکێ، دەستڕێژی گولەکانیان کەسی نەپاراست و تەنانەت لە ئەندامی حیزبەکەی خۆشییان کوشت.\nسەیرە، بەم پرۆسیە بوترێت پرۆسەی هەڵبژاردنی دیموکراتییانە!. سەیرە بە خۆیان بڵێن براوەین!\nبراوە و دۆراو وەک یەک وایە، مادام نەیانتوانی گیانی هاوڵاتیان بپارێزن، مادام جەرگی دایکەکانیان سوتاند، مادام سوێییانکرد بە دڵی دەیان کوڕ و کچی گەنجدا، مادام دوو ژنییان کوشت( یەکەم لە سلێمانی دوەم لە کەلار)، مادام درۆیانکرد، مادام ساختەیانکرد.\nهەموو ئەم کارەساتە دڵتەزێنانەش، جگە لەوەی خۆی لە خۆیدا تاوانە، بێ بروایی و بێ متمانەیی بەو حکومەت و کابینەیە دروستدەکات کە لە ئەنجامی پرۆسەیەکی هێندە فاشیلەوە دروستدەبێت.\nئاخر خەڵک لە پرۆسەی هەڵبژاردندا کە یەکەم هەنگاوی دیموکراتیەتە، سەروسامانی نەپارێزرێت، بە گولەی گەرمی حیزبە براوەکان دایک و کچ و کوڕ و خوشک و برای بکوژرێت و برینداربکرێت ، چۆن بتوانێت بڕوا و متمانە بە حکومەتێک بکات کە لە ئەنجامی ئەم پرۆسە فاشیلەوە دێتە ئاراوە؟\nحیزبێک دێتەوە سەر حوکم، کە دزییکردوە، سەروەت و سامانی خەڵکی بەردوە بۆ خۆیی و بنەماڵەکەی، دەستی سورە بە خوێنی دەیان و سەدان و هەزاران کەس لە ڕۆڵەی ئەم میللەتە، خیانەتیکردوە. چۆن بروابکرێت ئەم جارەیان خۆی بۆ راستدەکرێتەوە!، قەرەبووی زیانلێکەوتوان دەکاتەوە!، هەموو دزراوەکان و سەروەت و سامانی میللەت دەگێڕێتەوە؟! چۆن برواو متامانەی پێبکرێت هەر هیچ نەبێت ئەم جارەیان دزیی ناکات! خیانەت ناکات! درۆ ناکات! قاچاخچێتییمان پێوەنە کات!\nسەیرە بەلامەوە دەڵێن، ئەم پرۆسەی هەڵبژاردنە لە پرۆسەکانی تر باشتربوو!، گوایە کەمترین ساختەی تیا کرا!، ساختە و درۆ چ زۆر و چ کەم هەر ساختە و درۆیە.\nسەیرە بەلامەوە، شایی و هەڵپەرکێ دەکەن بۆ سەرکەوتنەکانیان!، لە کاتێکدا چەندین کەسی بێ تاوان کوژران، دەیان کەس برینداربوون، دەیان ماڵ توشی باری دەرونی خراپ بوون، دەیان منداڵیان تۆقاند و توشی دڵەڕاوکێ بوون.\nسەیرە بەلامەوە، نووسەران، ڕۆشنبیران، رۆژنامەنووسەکان نایەنە سەرخەت و قسەیەکی جددی ناکەن لەسەر ئەو هەموو بێ حورمەتییەی کرا بەرامبەر بە خەڵک، لەسەر کوشتن و بریندارکردنی خەڵکێکی سڤیل و بێتاوان.\nتۆ بڵێیی ئەمانیش هاتوهاوار و قیژە قیژیی حیزبەکانی ناو پرۆسەی هەڵبژاردن سڕیی کردبێتن، سەرسام بووبێتن بەو حەشامات و قەرەباڵغییەی سەر شەقامەکان؟!\nیان رۆژنامەنووس و ڕۆشنبیرە (دیارەکان) هەر ئەوەندەیان دەوێت بانگهێشتکرێن بۆ سەر تیڤیەکان و پرسیاریان لێبکرێت و شرۆڤەیەکی درۆزنانەیی هەڵبژاردن و دیموکراتیەت بکەن، بەناوی رەخنەشەوە جار جار تانەیەک بدەن لە حیزبی بەرامبەر بەڵکو ئەوانیش فریایی خۆیان کەون و چی خێراترە بانگی ئەفەندی ڕۆژنامەنووس و ڕۆشنبیریی (دەرکەوتوو)ی ناو کۆمەڵگا بکەن بۆ شرۆڤەیەکی پێچەوانە!\nیان ئەمە سەردەمێکە، کە بێنرخترین بوونەوەر، مرۆڤە لە کوردستاندا. مرۆڤیش وەک کاڵا مامەڵی پێوەدەکرێت، دەخەڵەتێنرێت، سەقەت دەکرێت، دەتۆقێنرێت، لە گرێژەنە دەبرێت، نامۆدەکرێت بە دنیایی دەورەوپشتیی و خۆشیی ژیان و نرخیی ژیان، خۆی لای خۆی بێ بەها و بێ نرخدەکرێت، دابەشدەکرێت، هەر وەک چۆن بیر نەوتەکان دابەشکراون. فێردەکرێت بەوەی: ئەم ژیانە هیچوپوچە، بێ بەهایە، مردن لە پێشتە، بژی بۆ ئەو دنیا، لەم دنیایەدا بۆ خۆت هیچت نەوێت تا خۆشەویستبییت لای خوا گیان، ئەوەی کە خۆشییە بە جێییبهێلە بۆ ئاغاکانت، بۆ سەرۆکەکانت، بۆ رابەر و پێشەواکانت.\nئەگەر مرۆڤ و مرۆڤوون ناوەندیی سەرکەیی بێت لە پرۆسەی دیموکراتیەتدا، ئەوە ئەم پرۆسەیە ژێرکەوت نەک سەرکەوت.\nحەقمانە بپرسیین: بە ڕاست ئەمەیە پرۆسەی هەڵبژاردن؟! ئەمەیە سەرەتای دیموکراتیەت؟! ئەمەیە سەرەتای گۆڕین؟! ئەمەیە مافی مرۆڤ؟! ئەمەیە پەروەردەی سەردەمیانە؟!\n٢٥\_٩\_٢٠١٣ - کوردستان


ئەمریكا هۆشداری سەرهەڵدانەوەی داعش لە عیراق و سوریا دەدات – تۆڕی میدیایی خەڵک\n2019/11/11 - 1:04 PM\nچەند هەفتەیەك دوای ئەوەی دۆناڵد تڕەمپ بڕیاری دا سوپاكەی لە سوریا بكشێنێتەوە، سەرۆكی ئەركانی هاوبەشی سوپای ئەمریكا ئاشكرایكرد، نزیكەی 500 سەربازی ئەمریكایی لە باكوری سوریا دەهێڵنەوە.\nمارك مەیلی سەرۆكی ئەركانی هاوبەشی سوپای ئەمریكا بە كەناڵی (ABC)ی ئەمریكایی ڕاگەیاند، بەدڵنیاییەوە كەمتر لە هەزار سەرباز لە باكوری سوریا دەهێڵینەوە.\nمەیلی دەڵێت”ئەگەر هەیە لەنێوان 500 بۆ 600 سەرباز لە سوریا بهێڵینەوە”.\nشارەزایانی سیاسی ئەم بڕیارەی ئەمریكا بۆ ئەوە دەگەڕێنەوە كە داعش لە ناوچەكە سەرهەڵدەداتەوە، هەروەها دەیانەوێت كوردەكان لە هێرشەكانی توركیا بپارێزن.\nمارك مەیلی كە پێشتر فەرماندەی سەربازی ئەمریكایی بووە لە عیراق و ئەفغانستان ئاشكرایكرد، گرنگ ئەوەیە ژمارەیەك لە سەربازانی ئەمریكا لە سوریا دەمێننەوە تا ئەوكاتەی داعش لە سوریا چالاكییەكانی ئەنجام دەدات.\nئەو بەرپرسە ئەمریكاییە، دەڵێت “تا ئێستا چەكدارەكانی داعش لە سوریا و عیراق بوونیان هەیە و ئەگەر فشارەكانمان زیاتر نەكەین بۆ ڕووبەڕووبونەوەیان، ئەگەر هەیە بۆ جارێكی دیكە بگەڕێنەوە”.


مەولانای ڕۆمی میراتی کام وڵاتە؟ » DidiMn\nسەرەتا / ڕاپۆرت/کتێب / مەولانای ڕۆمی میراتی کام وڵاتە؟\nشەرحی یەکێک لە غەزەلە هەرە نێودارەکانی مەولانای ڕومی\nمەولانای ڕۆمی میراتی کام وڵاتە؟\nوڵاتى ئەفغانستان ناڕەزايەتىی دەربڕى لە بەناوكردن و هاوبەشكردنى مەسنەوى و ميراتى مەولاناى ڕۆمى لە لايەن وڵاتى ئێران و توركياـەوە.\nوڵاتی ئەفغانستان لە ڕێكخراوى جيهانى و فەرهەنگىی يۆنسكۆ لە وڵاتی فەڕەنسا بەرانبەر ڕێككەوتنى توركيا و ئێران بەهۆى بە ميرات زانينى مەسنەويیەكانى مەولانا جەلالەلدين.\nسەلاحەدين رەبانى، وەزيرى پەيوەنديیەكانى دەرەوەى ئەفغانستان، لە ديدارێكى تايبەتدا لەگەڵ مەولود چاوش ئۆغلو، وەزيرى پەيوەنديیەكانى دەرەوەى توركيا، خوازيارى بيستنى زانيارىی زياتر بوو لە لايەن چاوش ئۆغلو، لە بارەى تۆماركردن و بە ميرات دانانى مەسنەویيەكانى مەولانا جەلالەلدين محەمەد بەڵخی لە لايەن وڵاتى توركيا و ئێران.\nبە پێى هەواڵنامەى وەزارەتى پەيوەنديیەكانى دەرەوەى ئەفغانستان، وەزيرى كاروبارى دەرەوەى توركيا چاوش ئۆغلو، سەبارەت بەم بابەتە بێئاگايى خۆى دەربڕيوە، هەروەها ڕايگەياندووە کە بەچڕى بەدواداچوونى بۆ ئەم بابەتە دەکەن.\nلە هەمان كاتدا چاوش ئۆغلو ڕايگەياند كە پێشنيار و تێبينيەكانى وڵاتى ئەفغانستان لەبەر چاو دەگيرێن لە بارەى شوێنى لەدايكبوون و کەلەپوور و مەسنەويیەكانى مەولانای ڕۆمی‌ـیەوە. سەلاحەدين رەبانى وەزيرى دەرەوەى ئەفغانستان لە ئێستادا لە ديدار و گفتوگۆدايە لەگەڵ وڵاتى توركيا.\nلە لايەكى تر چەند ڕۆژێک بەر لە ئێستا چالاكوانانى مەدەنى و سياسى لە کۆنگرەیەکی ڕۆژنامەوانیدا لە کابول‌ـی پايتەختى ئەفغانستان، ڕەخنەیان لەم بڕيارەى وڵاتى توركيا و ئێران گرت\nئەم كۆمەڵە چالاكوانە مەدەنى و سياسيیە جەختيان لەوە كردەوە كە مەولانا جيهان و نيشتمان و سەرمايەى نەتەوەيىی گشت فەرهەنگەکانە و لە هەر شوێنێک فەرهەنگ هەبێت، مەولانا پەيوەندى بەو شوێنەوە هەيه.\nئەم چالاكوانانە سوور بوون لەسەر ئەوەى كە وڵاتى ئەفغانستان لە پاڵ دزينى فەرهەنگى دەست و پەنجە دەشێلێت. بە گوتەى ئەوان، بۆ هەموو كەسێک ئەوە ڕوونه كه مەولاناى ڕۆمى لەدايكبووى دێى بەڵخ‌ـە لە وڵاتی ئەفغانستان و لەوێوە بۆ شارى قۆنیاـی وڵاتی توركيا ڕۆشتووە.\nئەوان مەولاناـيان بە هەموو كيشوەرەكانى فارسى زمانەوە گرێ دا و داوايان لە هەموو ئەو كەسانە كرد كە بەشدارن لە تۆماركردنى مەسنەویيەكانى مەولانا و خوازيار بوون بە هەستياری و دركێكى قووڵەوە لەم بابەتە بڕوانن.\nماوەیەک لەمەوبەر نەسير ئەحمەد ئەندێشە، سەرپەرشتيار و جێگرى دارایی و ئابوریی وەزارەتى كاروبارى دەرەوەى ئەفغانستان، لە ديدارێكى لەگەڵ خاتوو پتريشيا مەک فليپس، نوێنەرى ڕێكخراوى يونسكۆ لە ئەفغانستان، بە نيگەرانیيەوە لەم بڕيارەى وڵاتانى ئێران و توركيای ڕوانى و وتى :”هەركات بڕيار وابێت کەلەپووری ناسراوى ئەدەبى و شاكارى خواناسى، مەولانا لە ميراتى جيهانىی ڕێكخراوى يۆنسكۆ تۆمار بكرێت، نابێ هەقيقەتى مێژووى شوێنى لەدايكبوونى خواوەندى بەڵخ لەبەرچاو نەگیرێت و پەيوەندىی مەولاناى گەورە لەگەڵ وڵاتى ئەفغانستان فەرامۆش بكرێت.”\nبەپێى هەواڵنامەى وەزارەتى كاروبارى دەرەوەى ئەفغانستان، نوێنەرى ڕێكخراوى يۆنسكۆ، دڵنيایی داوە لەوەى كە نيگەرانيیەكانى وڵاتى ئەفغانستان لە بارەى مەسنەویی مەولانا جەلالەلدين لەبەرچاو دەگيرێن و ئەم بابەتە دەگوازرێتەوە نێو ڕێكخراوى يۆنسكۆ لە فەڕەنسا.\nسێشەممەى ڕابردوو ڕۆژنامەی ئيسناـى ئێران لە زمانى بەڕێوەبەرى ڕێكخراوى سەنتەرى بەڵگەنامەى ميللیی ئێران‌ـەوە جەختى لەوە كردەوە: “لەگەڵ توركيا گەيشتوينەتە ڕێككەوتن كە مەسنەويیەكانى مەولانا بە شێوەيەكى هاوبەش تۆمار بكەين؛ ڕۆمى يەكێک لە خاڵه هاوبەشەكانى فەرهەنگى ئێران و توركيايە.”\nسەيد رەزا ساڵحى ئەميرى، ڕاوێژكارى سەرۆکكۆمار و بەڕێوەبەرى ڕێكخراوى بەڵگەنامەى ئێران لە بارەى تۆمارى مەسنەوى و ميراتى مەولانا وتى :”ئێمە ئێستا لە قۆناغى تۆمارکردنداين، ئێمە بە هۆى هاوبەشیى فەرهەنگى ئەم كارەمان ئەنجام داوە، ئێران و توركيا فەرهەنگ گەلێكى هاوبەشيان پێكەوە هەيە. لەگەڵ ئەوەى كە مەولانا لە شارى قۆنیا لە وڵاتی توركيا بە خاک سپێردراوە، بەڵام بە زمانى فارسى شيعرى نووسيوە، هەروەها هەم ئێمە و هەم توركيا هەلى تۆماركردنمان هەبوو، بەڵام لە جێی كۆڕ و گفتوگۆ، ئێمە ئاڕاستەى گەنگەشەمان گۆڕى بەرەو يەكگرتن.”\nجەلالەلدين محەمەد بەڵخی، ناسراو بە مەولەوى يان مەولانای ڕۆمی، لە ساڵى ١٢٠٧ـی زايينى بەرامبەر ٦٠٤ـی كۆچى، لە دێی بەڵخ لە وڵاتی ئەفغانستان لەدايک بووە و خانەقای بەهائەدين وەلەدـى باوكى لە و دێیە جێگیرە.\nبەهائەدين وەلەد، كە بە ئامۆژگاریکەری بەڵخ ناوبانگى دەركردبوو، كاتێك كە جەلالەلدین‌ـی كوڕى منداڵ بوو، لە دێى بەڵخ كۆچى كرد. عەبدول حسێن زەڕين كەوب، توێژەرى مێژووى ئەدەبيات، لەم بارەيەوە دەنووسێت :”بەهائەدين وەلەد لە خاريزوم شا ڕەنجا و هۆكارى ئەمەش بە ناديارى ماوەتەوە. لەوانەيە بە هۆى بوونى ئيمام فەخرى ڕازى واتە ئامۆژگاردەرێكى تر بووبێت، هەروەها سۆفى و خاريزوم شا، نێوانيان باش نەبووە لەبەر ئەوەى شایەکی دڵرەق و دڵبەستوو بووە و بەهائەدين لێى ڕەنجاوە.”\nئەو ئاماژە بەوە دەكات :”ماوەيەك لەنێو وەخش و سەمەرقەند ماوە، ئەوكات بەڕێ كەوت و كۆچى كرد. لە ڕێگەى نەیشاپوور و بەغداد بەرە و حيجاز ڕۆشت و لە مەككەـوە بۆ شام و ماوەیەک لەوێ نيشتەجێ بوو، كاتێك كە خاريزوم و نێوان دوو ڕووبار كەوتنە چنگى مەغۆل و خاريزوم شا سەرگەردان و دەربەدەر بوو، سوڵتان بەھائەدین‌ـیش بەرەو شارى قۆنیاـی وڵاتی توركيا بەڕێ كەوت و هەر لەوێش كۆچى دوايى كرد.”\nسەرچاوە : بى بى سی‌ـی فارسى\nAfghanistan, Iran, Rumi, SaleemJamal, Turkey,


ڕابه‌ر بورهان 31/07/2021 - 09:18 هەواڵ/تەكنەلۆژی\nماڵپەرێکی تایبەت بەبوارەکانی تەکنەلۆژیا و زانیاری راپۆرتێكی بڵاوکردۆته‌وه، كه له ڕێگەی چەند ئاماژەیەکەوە بەبێ پەنا بردن بۆ بەرنامەی پێشکەوتوو کەسەکان دڵنیاببنەوە لەوەی کە تەلەفۆنەکانیان لە ژێر چاودێریدایە.\nله راپۆرتێكدا، ماڵپەری "عالەم ئەلتەقەنیات"ی میسری بڵاویکردەوە، لە ساڵانی ڕابردوو تەکەنەلۆژیا و زانستەکانی زانیاریی زۆر بەرەو پێشەوەچوون، بۆیە کەسانێکی زۆر گومانیان لەوە هەیە کە مۆبایلەکانیان لەژێر چاودێریدایە و سیخوڕی دەکرێت بەسەریانەوە.\nماڵپه‌ڕه‌كه ئاماژەی بەوەشکردووه، بەچەند ڕێگەیەکی ئاسان و بەبێ ئەوەی پەنا ببرێت بۆ بەکارهێنانی بەرنامەی پێیشکەوتوو، دەتوانرێت لەرێگەی چەند ئاماژەیەکەوە بزانێت، کە تەلەفۆنەکەت سیخۆڕی بەسەرەوە دەکرێت و لەژێر چاودێریدایە.\nلەمبارەیەوە ماڵپەرەکە چەند ئاماژەیەکی خستۆتەڕوو و، جەختیکردۆتەوە ئەگەر کەسێک لە مۆبایلەکەیدا ئەو ئاماژانەی بەدی کرد ئەو دەبێت دڵنیابێتەوە لەوەی کە مۆبایلەکەی لەژێر چاودێریدایە ئاماژەکانیش بریتین لەمانەی خوارەوە:\n- بوونی ژاوەژاو و تێکەڵبوونی دەنگ لەکاتی پەیوەندیکردندا.\n- مۆبایلەکە لەخۆیەوە دەکرێتەوە و، شاشەکەی ڕووناک دەبێتەوە بەبێ ئەوەی دەستکاری بکرێت.\n- بەرزبوونەوەی پلەی گەرمی مۆبایلەکە، کە ئەوەش ئاماژەیەکە، کە هەوڵدەدرێت فایلەکانی ناو مۆبایلەکەت بگوازرێتەوە بۆ ئامێرێکی دیکە.\n- نامە شێوەی کۆد و ژمارە ئاراستەی مۆبایلەکەت دەکرێت، ئەوەش ئاماژەیەکە، کە کەسانێک هەن هەوڵی ئەوە دەدەن سیخوڕی بکەن بەسەرەتەوە .\nله راپۆرته‌كه‌دا ماڵپەڕەکە نوسیوێتی، دەبێت وەریابین لەکردنەوەی ئەو لینکانەی کە لە رێگەی نامەی smm وە پێمان دەگات، نابێت بەهەرەمەکی بکرێنەوە.


abdulrahman.mehabadi: لاوی ئێرانی لە راپەڕين بەدەر هيچی بۆ نەماوەتەوە!\nكەوايە قۆناغی گەنجييەتی لە ئێرانی ژێر دەسەڵاتی مەلاكاندا، وەك «جووڵەكردن بە ناو مين و لە كاتی شەو»دايە و لاوی ئێرانی ناچارە بە ناوی دا تێپەڕ بێت. بۆ لاوی ئێرانی، هەبون و بينينی كاناڵی ئاسمانی ناحكومی و هەروەها سەيركردنی سايتەكانی جيا لە سايتەكانی حكومەت قەدەغە و هێڵی سوورە و سزای قورسی بەدوا دا دێت. کارکردن لە تۆڕە كۆماڵەتييەكان لەو مينانەن كە لاوی ئێرانی تووشی گرتن و ئەشكەنجە و ئيعدام دەكات. چون زۆر بە خەستی لە لايەن ئيتڵاعات و ئاسايشی رژێمەوە كۆنتڕۆڵ دەكرێن.\nهەڵبەت ئەوانە و زۆرێكيتر لە نەخشەكانی رژێم بۆ پاڵ پێوەنانی لاوانی ئێرانی بەرەو ميدانەكانی پڕ لە مەترسیی مینەکان، نەيتوانيوە رێگر بێت بەرانبەر بە لاوانی ئێرانی بۆ هەنگاونان بەرەوە پێشەوەوە و بينينی راستييەكان و چوونە ناو ريزی ئۆپۆزيسيۆنی ئێران. بێ توانايی حكومەت لە ئاست داخوازييەكانی لاوان لە ئێرانی ژێر دەسەڵاتی مەلاكاندا و كاريگەريی راستييەكانی ناو كۆمەڵ و جێگە و پێگەی موقاومەت لە ناو ئێران ئەو هۆكارانەن كە هاندەر و يارمەتيدەرن بۆ لاوانی ئێرانی بۆ هەنگاونانی زياتر بەرەو پێشەوە.\nلاوی ئێران هەست دەكات ئازادی و ئۆمێد و ئاواتەكانی، لە لايەن رژێمی توندڕۆ و دواكەوتوی مەلاكانەوە زەوت كراوە و خۆی بۆتە زيندانی لە ناو وڵاتەكەيدا. ئەو هەست دەكات لە ئێرانی ژێر دەسەڵاتی مەلاكاندا ئايندەی لێڵ و تاريكە و دياردەی گرانی و بێكاری و گرينگتر لەوانەيش، نەبوونی ئازادی و ئاسايش رێگرن بۆ سوودمەندبوون لە لانيكەمی ژيانێكی ئاسوودە. گەيشتن بەو راستييە كە ئەم چارەنووسە، چارەنووسی هەموو لاوانی ئێرانييە، هانی دەدات بەدوای رێگاچارەيەكدا بگەڕێت بۆ ئەوەی گوڕانكارييەك لە پێناو ژيانی خۆی و لاوانيتری وڵات درووست بكات.\nلاوی ئێرانی لەو رێڕەوەدا بينەر و بيسەری زۆر رووداوی ناخۆش دەبێت. لە گرتن و ئەشكەنجە و لە سێدارەدانی زيندانيان بە نهێنی يا لە شوێنە گشتييەكان، لە قوربانيانی بەڵای ماڵوێرانكەری ئيعتياد و شەپۆلی گەورەی بێكاران و نەداری و کۆڵبەری و گەندەڵی و لەشفرۆشی تا بەردەبارانكردنی ژنان لە شوێنە گشتييەكان، لە بەربڵاويی منداڵانی ئيش و كار لە سەر شەقامەكان تا ديمەنی دڵتەزێنی گۆڕخەوەكان كە لە هەر كامەيان دا، پشكی زياتر بۆ لاوانی ئێرانييە.\nزۆر ناخايەنێت لاوی ئێرانی بە بينين يا بيستنی ئەم ديمەنانە، دەرونی بەجۆش دێت و بۆ ئەو پرسيارانەی لە مێشكيدا درووست بووە، وڵامی گونجام دەدۆزێتەوە و بڕياری خۆی دەدات كە بەرەنگاری ئەم رژێمە بێتەوە. شۆڕش بەرانبەر بەو رژێمە کە لە ژێر ناوی ”كۆماری ئيسلامی” دا، ئێرانی كردووە بە زيندانێكی گەورە بۆ ئێرانييەكان و لەسەر حيسابی برسێتيی دان بە خەڵكی ئێران و بەتاڵانبردنی سەروەت و سامانی ئەو خەڵكە، بەشێك لە ناوچەی رۆژهەڵاتی ناوەڕاستيشی داگير كردووە.\nتا ئێرە، لاوی ئێرانی «ئێش و ئازار»ەكانی بە ئەزموون كردووە و لە «هۆكار»ەكانيشی گەيشتووە و بە دوای رێگايەكدا دەگەڕێت كە ئەم شێرپەنجەيە لە جەستەی ئێران دەربكێشێتە دەرەوە و نەشتەگەری بۆ بكات. بەڵام چۆناوچۆن؟ ئايا كەسانێكيتر هەن كە بەر لەو، پێيان نابێتە ئەو رێگايەوە؟ لاوی ئێرانی دێتە سەر شەقامی راپەڕين و بە خێرايی وڵامی پرسيارەكانی وەردەگرێتەوە: «داواكارييەكانی تايبەت بە باری ژيان و گوزەرانی خەڵك بە خێرايی بەرز دەبێتەوە بەرەوە داواکاریی رووخاندنی رژێمی مەلاكان». لاوی ئێرانی لە گۆڕەپانی راپەڕين دا، خێرايی و رێك و پێكی و رێكخراوەيی راپەڕين دەبينێت و رێگای خۆی دەدۆزێتەوە. چوونە ريزی «شانەكانی شۆڕش» كە لە پێوەند لەگەڵ يەكتردا دەبنە پێكهێنەری «سوپايەكی رێكخراو» بۆ رووخاندنی رژێمی دەسەڵاتدار. لاوی ئێرانی هەست بە هێز دەكات كاتێ ئەبينێت پشتی بەستووە بە سوپايەكی رزگاریدەری لەمجۆرە. هەروەك دڵۆپێك ئاو كە پەیوەستی رووبارێك و ئينجا دەريايەك بووبێت!\nحسێن زولفەقاری، ياريدەدەری ئاسايشيی وەزارەتی ناوخۆی رژێمی مەلاكان هەر لە رۆژانی سەرەتای راپەڕين دا دانی بەوەدا نا كە زياتر لە سەدا نەوەدی گيراوەكان، لاوان و تازەلاوانن و مامناوەنديی تەمەنيان لە خوارەوەی 25 ساڵە. (ئاژانسی ئيلنای حكومەت رۆژی يەكەمی ساڵی 2018).\nلەمڕووەوە راپەڕينی خەڵكی ئێران بە رێگايەكی راست و درووستدا بەرەو پێشەوە ملی ناوە و بە هاتنە ريزی رۆژانەی لاوانی ئێرانی دەبێتە خاوەن رێكخستن و پێكهاتەیەکی بەهێزتر لە رابردوو.\nئێستا هێزی راپەڕين لە ئامادەکاریدایە بۆ هەنگاونانی بەهێزتر بۆ ئەوەی خواست و داواكاريی خەڵكی ئێران بخاتە بواری بخاتە بواری ديتنەوە. واتا رووخاندنی رژێمی ديكتاتۆريی ويلايەتی فەقيهی ئاخوندی لە ئێران.\nPosted by Abdulrahman.G.Mehabadi عەبدولڕەحمان گەورکی at 9:41 AM\nساڵی نوێ، ساڵی بەخاك سپاردنی ديكتاتۆرييەتی مەلاكانە!


''گەنجانی سەربەخۆی کورد'' لە لەندەن\nئێوارەیەکی کۆمیدیی ''ھەستن دژی داعش'' سازدەکا.\nدەستەیەک لە "گەنجانی سەربەخۆی کورد" لە لەندەن،شەوی یەکشەممە،١٦ی نۆڤەمبەر، کاتژمێر٧ تا ١١ی شەو، ھەڵدەستێت بە ڕێکخستنی ئێوارەیەک لە ژێر دروشمی (ستاند ئاپ دژی داعش) کە ئێوارەیەکی کۆمیدییە و مەبەست لێی کۆکردنەوەی یارمەتییە بۆ ئاوەراکانی کوردستان، لە ھۆڵی Flyoverلە پۆرتۆبێللۆ.\nھونەرمەندی کۆمیدی کورد "کەی کورد"، ئەم بۆنەیە دەباتەڕێوە، کە بێگومان ئێوارەیەکی خۆش دەبێت و پڕ دەبیت لە گەپ و پێکەنین، ھاوکات ٤ کۆمیدیانی تری بەریتانی ھاوبەشی دەکەن، کە ھێندەی تر ئێوارەکە گەرم دە کەن.\nئەم کۆمیدیانانە پیکەوە کۆبونەتەوە تاوەکو بتوانن کۆمەک و پارە کۆبکەنەوە بۆ زەرەرمەندانی جەنگ و ناکۆکیەکانی خۆرھەڵاتی ناوەراست، بەتایبەتی ئاوارەکانی کوردستان. ئەم ئێوارەیە پشوودانە، ساتێ دوورکەوتنەوەیە لە تراژیدیاکانی ئەو ناوچەیە، فرسەتدانە بە ھەریەکێک لە ئێوە تا کەمیک لە خەم و پەشێویەکانی بڕەوێنیتەوە.\nئێستا سەرەتای وەرزی سەرمایە و کەشی ناھەمواری زستانی ناوچەکە ھەرەشە لە ملێونەھا کەسی بێتاوان دەکات، کە لەدەست ھەڕەشە و تاوانکاریەکانی تیرۆرستان ھەڵھاتوون و لە ناویاندا سەدان ھەزار منداڵ و ژن و نەخۆش ھەن.\nئاوارەکان پێویستیان بە ئێمەیە، بۆیە داواکارین لە ئێستاوە بلیتی خۆت بکڕە و ببەرە بەشێک لەم بۆنەیە کە تا ئێستا بۆنەی لەم جۆرە بۆ کۆمەڵگای کوردی بریتانیا ڕێکنەخراوە، ھاوکات فرسەتێکی گرنگە بۆ یارمەتیدانی لێقەوماوان.\nداھاتی ئەم ئێوارە ئاھەنگە ھەمووی دەدرێت بە ڕێکخراوی (مانگی سوری کوردی).\nکۆمیدیاکارانی بەشداربووی "ستاند ئاپ دژی داعش":\nکەی کورد "Kae Kurd".\nکەی کورد،ساڵی ١٩٩٠، لە شاری سەقز، لە رۆژھەڵاتی کوردستان لە دایکبووە و بەڕەچەڵەک خەڵکی شاری سلێمانییە لە باشووری کوردستان. لە ساڵی ٢٠١١ وە دەستیکردووە بە کاری ھونەری کۆمێدیی و لەو کاتەوە لە زۆر شوێن لە ئینگلتەرا ھونەرەکەی نمایش کردووە؛ دووجار لە KYF لە ئەمریکا و لە فێستیڤاڵی فینگ لە شاری ئەدنبرەی سکۆتلاند. کەی کورد، بەشداریی کردووە لە پرۆگرامی ڕادیۆیی BBC Radio ١Xtra و شەوی کۆمێدی Choice FM و ھەروەھا لەم شوێنانەدا نمایشی کردووە: Up The Creek، Comedy Café و Hackney Empire.\nتێز، لە دایکبووی شاری لانکشەیە و لە ساڵی ٢٠١٠ وە دەستیکردووە بە کاری کۆمێدی؛ وتوریاییەکەی وای کردووە کە لە کێبڕکێ کۆمیدیەکاندا دەربکەوێت وەک Beat the Frog لە Frog & Bucket ٢٠١٢ و King Gong لە The Comedy Store ٢٠١١، ھەروەھا تێز، لە ھەڵبژاردەکانی کۆتایی BBC New Comedian ی ساڵدا بووە.\nترێڤیس جەی، لە ساڵی ٢٠٠٩ وە لە کۆمیدیادا دەرکەوتووە و لە زۆر شوێنی تایبەتی کۆمێدیدا لە بەریتانیادا نمایشی کارەکانی کردووە. خۆی تەرخان کردووە بۆ نمایشی تاکە کەسی و کێبڕکێی ساڵی ٢٠١٢ی کۆمێدی Jumpoffی بردۆتەوە و لە مانگی نۆی ساڵی ٢٠١١ دا Comedy Store Gang Showی بردۆتەوە.\nمۆو گیڵیگن، ئەکتەرێکی لاوی بەھرەداری کۆمێدیایە؛ خۆی تەرخان کردووە بۆ پێشکەشکردنی کۆمێدیای ڕاستەوخۆ لە شوێنی جیاوازدا و کاری زیندووی نمایش کردووە لە: Hackney Empire، O٢ Indigo، Bloomsbury Theatre، Glee، Laughing Horse & Up the Creek.. ھەروەھا لە بەرنامەکانی CBBC و BBC Radio ١Xtra’ دا دەرکەتووە.\nدەین، لە دایکبووی شاری لەندەنە و ھەر زوو چووەتە ناو جیھانی نمایشی ڕاستەوخۆی کۆمێدی و بە خێرایی تێیدا چووەتە ئاستێکی بەرز و سەرکەوتنی بەرچاوی بەدەستھێناوە، وەک بەشداربوون لە پرۆگرامەکانی BBC Three و BBC Radio و بوەتە بژاردەی کەسە نوێکان لە Edinburgh Fringe Festival ٢٠١٤.\nکات: رۆژی یەکشەم، ١٦\_١١\_٢٠١٤، کاتژمێر ٧ ئێوارە، تا ١١ی شەو.\nنزیکترین ئێستگەی ئەندەرگراوند:\nبۆ زانیاریی زیاتر تکایە پێوەندیی بکەن بەم ئیمەڵەی خوارەوە:\nبۆ بەدەستھێنانی بلیت، دەتوانن سەردانی ئەم لینکە بکەن: Standupagainstisis.eventbrite.co.uk


Friday, 05.08.2020, 1:47\nراستە هەمومان دەمرین٫ بەڵام مردنی سەربەرزانە هەموو کەسێک دەستی ناکەوێت٫ ئەوانەی ژیانی خۆیان وەک فتیلەی چرایەک ئەسوتێنن و ڕووناکی بە مرۆڤەکانی دیکە دەبەخشن٫ ئەوانە بەسەر بەرزی دەمرن٫ نەک ئەوانەی بەبێدەنگی دێن و بەبێدەنگی ئەڕۆن٫ یان دەبنە پاپاچینەی ستەمکاری٫ ئەوانە لەم کەونەدا وەک نەبوو دەژمێردرێن.\nمستەفای حسن گەورە بەگەورەی لە دایک بوو و بە گەورەی سەری ناییەوە٫ مستەفا بیویستایە ئەیتوانی لەسەر خەبات و تێکۆشانی ڕابردووی ژیانێکی شاهانە بژیبایە٫ بەڵام چۆن بەگژ زوڵم و ستەمی بەعسی عەرەبیداچووە٫ ئاواش کۆڵی نەدا و دژی ستەمی بەعسی کوردیش لە خەبات و تێکۆشان نەوستا. بووبوو بە سمبوڵی جوانی٫ لە لوتکەی ئازایتیدا راوستابوو و پڕ بەگرووی بانگی حەقیەتیدەدا٫ دەیویست هەمووان لە عیبادەتی دژە ستەمکاریدا بەشداربین.\nمستەفا ئاواتی کوردستانێکی خۆشگوزەران و ئایندەیەکی گەش بوو بۆ منداڵانی نیشتمانەکەمان٫ دوور لە دەستی ڕەشی حیزبی خێڵ و بنەماڵە و ئەنفالچی و خائینی و تاڵانچییەکان٫ لەو مەیدانەدا تا دوا هەناسە قسوری نەکرد.\nمەرگی مستەفا ڕاستە بۆ ئێمە ناخۆشە و تاڵە٫ بەڵام کاردانەوەی خەڵکی ستەملێکراو چەوساوە لە تۆرەکۆمەڵایەتیەکان بۆ مەرگی کاکە مستەفا٫ دەریخست خەڵکی چەوساوە چۆن پاداشتی مرۆڤە جوانەکان دەدەنەوە٫ ئەوانەی تەسلیمی ستەمکاری نابن و هەمیشە لەبەری خەڵکن.\nئێمە هەر ئەوندەمان لەدەست دێت٫ رێگای کاکە مستەفا بەرنەدەین و بەردوامبین لە تێکۆشان بۆ ئازادی و یەکسانی و دادپەروەری٫ ئاواتەکانی بەدیبهێنین٫ کە لە پێناویدا دەجنگا. درود بۆ رووحی پاکی کە لە غەریبی و دوور لە دەنگی نیشتمان بەبێدەنگی و بێکەسی سپاردی٫ بۆ هەمیشەیی ماڵئاوای لێکردن. کەلێنێکی گەورەشی لە دەنگی نارازی بەجێی هێشت.


د. سەروەر عەبدولڕەحمان – هەواڵنامەی کتێب\nبۆ ئەوەی مێژوو دووبارە نەبێتەوە\nبۆ ئەوەی مێژوو دووبارە نەبێتەوە، لەژێر رۆشنایی هۆکارەکانی هەرەسی شۆڕشی ئەیلولدا پرسیار گەلێك لە سەرکردایەتی یەکێتی نیشتمانی کوردستان نووسەر: د. سەروەر عەبدولڕەحمان عومەر چاپی یەکەم – ٢٠٠٨ داگرتن: بۆ ئەوەی مێژوو دووبارە نەبێتەوە * سوپاس بۆ هێژا د. سەروەر عەبدولڕەحمان بۆ ناردنی ئەم کتێبە بۆ هەواڵنامەی کتێب.\nمێژووی یەکێتیی نیشتمانی کوردستان ١٩٧٥-١٩٧٦\nمێژووی یەکێتیی نیشتمانی کوردستان ١٩٧٥-١٩٧٦ (دامەزراندن و دەستپێکردنەوەی شۆڕش) نووسەر: د. سەروەر عەبدولڕەحمان عومەر چاپی دووەم – ٢٠١١ چاپخانەی هێڤی – هەولێر داگرتن: بەرگی یەکەم * سوپاس بۆ هێژا د. سەروەر عەبدولڕەحمان بۆ ناردنی ئەم کتێبە بۆ هەواڵنامەی کتێب.\nدانوستاندنی یەکێتیی نیشتیمانیی کوردستان لەگەڵ حکومەتی عێراق لە ساڵی ١٩٨٢دا\nئازار 21, 2020\tLeave a comment\nدانوستاندنی یەکێتیی نیشتیمانیی کوردستان لەگەڵ حکومەتی عێراق لە ساڵی ١٩٨٢دا نووسینی: د. سەروەر عەبدولڕەحمان عومەر و د. دلێر ئەحمەد حەمەد چاپی یەکەم – ٢٠١١ چاپخانەی هێڤی – هەولێر داگرتن: دانوستاندنی یەکێتیی نیشتیمانیی کوردستان * سوپاس بۆ هێژا د. سەروەر عەبدولڕەحمان بۆ ناردنی ئەم کتێبە بۆ هەواڵنامەی کتێب.


ئاماری نەوتی فرۆشراوی عێراق - تۆڕی میدیایی خەڵک\nئاماری نەوتی فرۆشراوی عێراق\nوەزارەتی نەوتی عێراق ئاماری فرۆشتنی نەوتی لە مانگی رابردوو ئاشكراكرد.\nوەزارەتی نەوتی عێراق رایگەیاند مانگی مانگی رابردوو 88 ملیۆن و 922 هەزار و 697 بەرمیل نەوتی خاو فرۆشراوە.\nئاشكراشیكرد داهاتی نەوتی خاوی فرۆشراو لە مانگی رابردوودا 4 ملیار و 765 ملیۆن دۆلار بووە.\nئاماژەی بەوەشكرد، تێكڕای نرخی نەوتی فرۆشراو 53.586 دۆلار بووە بۆ هەر بەرمیلێك.\nئەمە لە كاتێكدا رۆژانە نرخی نەوت بەرز دەبێتەوە، ئەمڕۆ نرخی گرێبەستە دواخراوەكان لە لەندەن بە رێژەی 1.4 بۆ 65.21 دۆلار بۆ هەر بەرمیلێك نەوت بەرز بووەوە.\nئەمەش بەهۆ كاری ئەو شەپۆلی بەفرەی تێكساسی گرتووەتەوە كە بووە بەهۆی بڕینی وزەی كارەبا لە سەرانسەری نێوەڕاستی ئەمریكا، بەهۆیەوە بەرهەمهێنانی نەوت بە رێژەی 4 ملیۆن بەرمیلی رۆژانە كەمیكردووە.\n“دەتوانرێت سزای چالاكوانەكان هەڵبوەشێنرێتەوە”